text:
Kombisa Ripfumelo Eka Switshembiso Swa Yehovha
“Ripfumelo i . . . vumbhoni lebyi tiyeke bya leswi nga swa xiviri hambiloko swi nga voniwi.”
TINSIMU: 54, 125
1. Hi fanele hi titwa njhani hi ripfumelo leri Yehovha a hi nyikaka rona?
RIPFUMELO i mfanelo ya risima swinene kutani a va tati ni xandla lava nga na rona. (2 Tes. 3:2) Hambiswiritano, Yehovha u avela mugandzeri un’wana ni u’wana wakwe “ripfumelo.” (Rhom. 12:3; Gal. 5:22) Hikwalaho hinkwavo lava nga na rona va fanele va kombisa ku tlangela.
2, 3. (a) Hi yihi mikateko leyi hi nga ta yi kuma loko hi ri ni ripfumelo? (b) Hi swihi swivutiso leswi hi nga ta swi kambisisa?
2 Yesu Kreste u vule leswaku Tata wakwe wa le tilweni u tshineta vanhu eka yena hi ku tirhisa yena. (Yoh. 6:44, 65) Loko munhu a kombisa ripfumelo eka Yesu swi endla leswaku a kota ku rivaleriwa swidyoho. Kutani sweswo swi endla leswaku a kuma lunghelo ro tiphina hi ku va munghana wa Yehovha hilaha ku nga heriki. (Rhom. 6:23) I yini lexi hi xi endleke leswaku hi kuma mikateko leyi? Tanihi leswi hi nga vadyohi, hi faneriwa hi rifu. (Ps. 103:10) Kambe Yehovha u vone leswinene eka hina. Hikwalaho ka musa lowu nga faneriwiki u endle leswaku hi amukela mahungu lamanene. Kutani hi sungule ku kombisa ripfumelo eka Yesu ni ku tlhela hi va ni ntshembo wo kuma vutomi lebyi nga heriki.—Hlaya 1 Yohane 4:9, 10.
3 Kahlekahle ripfumelo i yini? Xana ku va hi tiva mikateko leyi Xikwembu xi hi tshembisaka yona swi vula leswaku hi ni ripfumelo? Nakambe xa nkoka swinene hi leswaku hi nga ri kombisa hi tindlela tihi?
“KOMBISA RIPFUMELO EMBILWINI YA WENA”
4. Ripfumelo ri hi susumetela ku endla yini?
4 Ripfumelo ri katsa swilo swo tala ku tlula ku twisisa xikongomelo xa Xikwembu. I nchumu lowu susumetelaka munhu leswaku a hanya hi ku pfumelelana ni ku rhandza ka Xikwembu. Loko hi ri ni ripfumelo eka Xikwembu hi ta chumayela van’wana mahungu lamanene. Muapostola Pawulo u te: “Loko u ri vula erivaleni ‘rito leri nga enon’wini wa wena n’wini,’ leswaku Yesu i Hosi, ni loko u kombisa ripfumelo embilwini ya wena ra leswaku Xikwembu xi n’wi pfuxile eka lava feke, u ta ponisiwa. Hikuva munhu u kombisa ripfumelo hi mbilu leswaku a va la lulameke, kambe u vula erivaleni hi nomu wa yena leswaku a ponisiwa.”—Rhom. 10:9, 10; 2 Kor. 4:13.
5. Ha yini ripfumelo ri ri ra nkoka swinene naswona hi nga swi kotisa ku yini ku tshama hi ri ni ripfumelo leri tiyeke? Kombisa.
5 Leswaku hi kuma vutomi lebyi nga heriki emisaveni leyintshwa ya Xikwembu swi titshege hi ku va ni ripfumelo leri tiyeke. Tanihi leswi ximilana xi lavaka mati leswaku xi kota ku kula kahle, swi tano ni hi ripfumelo ra hina. Swimilana swi tshamela ku cincacinca. Ximilana xi nga ha vuna loko xi nga kumi mati naswona xi nga hluka loko nkarhi ni nkarhi xi cheletiwa. Loko xi nga cheletiwi xi nga hetelela xi file. Swi tano ni hi ripfumelo ra hina. Ri ta tsana ni ku fa loko hi nga ri hlakuleli. (Luka 22:32; Hev. 3:12) Kambe loko hi hlakulela ripfumelo ra hina, ri ta tiya ni ku ya emahlweni ri “kula” naswona hi ta va lava “hanyeke eripfumelweni.”—2 Tes. 1:3; Tito 2:2.
LESWI BIBELE YI SWI VULAKA HI RIPFUMELO
6. Vaheveru 11:1 yi hlamusela ripfumelo hi tindlela tihi timbirhi?
6 Eka Vaheveru 11:1 (Yi hlaye.) Bibele yi boxa nhlamuselo ya ripfumelo. Ripfumelo ri katsa swilo swimbirhi leswi hi nga swi voniki: (1) “Ku langutela loku tiyisekisiweke”—leswi swi nga ha katsa swilo leswi nga ta endleka enkarhini lowu taka swo tanihi ku herisiwa ka vubihi ni ku ta ka misava leyintshwa. (2) “Leswi nga swa xiviri hambiloko swi nga voniwi.” Emhakeni leyi, rito ra Xigriki leri hundzuluxeriwe ri va “vumbhoni lebyi tiyeke” ri vula “vumbhoni lebyi khorwisaka” bya ntiyiso lowu nga voniwiki, byo tanihi ku va kona ka Yehovha Xikwembu, Yesu Kreste, tintsumi ni swilo hinkwaswo leswi endlekaka eMfun’weni wa le tilweni. (Hev. 11:3) Hi nga swi kombisa njhani leswaku hi ni ripfumelo eka swilo leswi nga voniwiki leswi Rito ra Xikwembu ri swi vuleke? Hi nga swi kombisa hi leswi hi swi vulaka ni swiendlo swa hina. Kutani handle ka swilo leswi hi ta va hi nga ri na ripfumelo leri tiyeke.
7. Xikombiso xa Nowa xi hi pfuna njhani ku twisisa leswi vulaka swona ku va ni ripfumelo? (Vona xifaniso lexi nga eku sunguleni ka xihloko lexi.)
7 Vaheveru 11:7 yi vulavula hi ripfumelo ra Nowa loyi, “loko a nyikiwe xilemukiso xa Xikwembu xa swilo leswi nga si voniwaka, u kombise nchavo lowu nga ni vukwembu ivi a aka ngalava leswaku ku ponisiwa ndyangu wakwe.” Nowa u kombise ripfumelo hi ku aka ngalava. A swi kanakanisi leswaku vaakelani vakwe va n’wi vutisile leswaku ha yini a aka nchumu wo tano lowukulu. Xana Nowa u lo miyela kumbe u va byele leswaku va tiva ta vona? Doo! Ripfumelo rakwe ri n’wi susumetele ku byela vanhu volavo hi ta vuavanyisi bya Xikwembu lebyi taka. Handle ko kanakana, Nowa u byele vanhu hi ku phindhaphindha marito lawa Yehovha a n’wi byeleke wona loko a ku: “Makumu ya nyama hinkwayo ma fikile emahlweni ka mina, hikuva misava yi tale madzolonga hikwalaho ka vona; . . . Ndzi tisa ndhambi ya mati ehenhla ka misava leswaku yi lovisa nyama hinkwayo ehansi ka matilo, leyi nga ni matimba ya vutomi eka yona. Hinkwaswo leswi nga emisaveni swi ta lova.” Nakambe u va hlamusele ndlela leyi va nga ponaka ha yona hi ku phindha xileriso xa Xikwembu lexi nge: “U ta nghena engalaveni.” Kutani, Nowa u ye emahlweni a kombisa ripfumelo hi ku va “muchumayeri wa leswo lulama.”—Gen. 6:13, 17, 18; 2 Pet. 2:5.
8. Mudyondzisiwa Yakobo u ri hlamusele njhani ripfumelo?
8 Swi tikomba onge buku ya Yakobo yi tsariwe endzhakunyana ka loko muapostola Pawulo a tsale nhlamuselo leyi huhuteriweke ya ripfumelo. Ku fana na Pawulo, Yakobo u hlamusele leswaku ripfumelo leri tiyeke a ko va ku tshemba ntsena kambe ri fanele ri kombisiwa hi mintirho. Yakobo u tsale a ku: “Ndzi kombe ripfumelo ra wena handle ka mintirho, mina ndzi ta ku komba ripfumelo ra mina hi mintirho ya mina.” (Yak. 2:18) U ye emahlweni a kombisa ku hambana eka ku tshemba nchumu wo karhi ni ku kombisa ripfumelo. Madimona ma tshemba leswaku Xikwembu xi kona, kambe a ma na ripfumelo. Ku ri na sweswo, ma lwisana ni ku hetiseka ka xikongomelo xa Xikwembu. (Yak. 2:19, 20) Ku hambana ni madimona lama nga riki na ripfumelo, loko Yakobo a vulavula hi Abrahama u vutise a ku: “Xana Abrahama tata wa hina a nga vuriwanga la lulameke hikwalaho ka mintirho endzhaku ka ku nyikela Isaka n’wana wa yena ealitarini? Wa swi vona leswaku ripfumelo ra yena a ri tirhisana ni mintirho ya yena naswona hikwalaho ka mintirho ya yena ripfumelo ra yena ri endliwe ri va leri hetisekeke.” Leswaku a kandziyisa ku ripfumelo ri fanele ri kombisiwa hi mintirho, u te: “Tanihi leswi miri lowu nga riki na moya wu feke, xisweswo ni ripfumelo leri nga riki na mintirho ri file.”—Yak. 2:21-23, 26.
9, 10. Muapostola Yohane u hi pfuna njhani ku twisisa nkoka wo kombisa ripfumelo?
9 Hi ku famba ka nkarhi, muapostola Yohane u tsale Evhangeli yakwe ni mapapila manharhu. Xana u kombise leswaku wa yi twisisa ndlela leyi vatsari van’wana va Bibele lava huhuteriweke va hlamuseleke ripfumelo leri tiyeke ha yona? Ku fana ni vatsari lavan’wana va Bibele, Yohane u kombise leswaku u twisisa nhlamuselo ya ripfumelo hi ku tirhisa riendli ra Xigriki leri minkarhi yin’wana ri hundzuluxeriwaka ri va “ku kombisa ripfumelo.”
10 Hi xikombiso, Yohane u te: “Un’wana ni un’wana loyi a kombisaka ripfumelo eka N’wana u ni vutomi lebyi nga heriki; loyi a nga yingisiki N’wana a nge byi kumi vutomi, naswona vukarhi bya Xikwembu byi tshama eka yena.” (Yoh. 3:36) Ripfumelo ri katsa ku yingisa swileriso swa Yesu. Minkarhi yo tala Yohane a a tshaha marito ya Yesu lama kombisaka leswaku ku va ni ripfumelo i nchumu lowu hi faneleke hi tshamela ku wu endla.—Yoh. 3:16; 6:29, 40; 11:25, 26; 14:1, 12.
11. Hi nga swi kombisa njhani leswaku ha wu tlangela ntiyiso lowu hi wu dyondzeke?
11 Ha tsaka leswi Yehovha a tirhiseke moya wakwe wo kwetsima leswaku hi tiva ntiyiso ni ku hi pfuna leswaku hi kombisa ripfumelo hi ku va hi byela van’wana mahungu lamanene! (Hlaya Luka 10:21.) A hi fanelanga hi tshika ku khensa Yehovha ku va a hi tshinete ekusuhi na yena hi ku tirhisa N’wana wakwe, la nga “Murhangeri Lonkulu ni Muhetisekisi wa ripfumelo ra hina.” (Hev. 12:2) Leswaku hi kombisa ku tlangela musa lowu, lowu nga faneriwiki, hi fanele hi ya emahlweni hi tiyisa ripfumelo ra hina hi xikhongelo ni ku dyondza Rito ra Xikwembu.—Efe. 6:18; 1 Pet. 2:2.
12. Hi tihi tindlela tin’wana leti hi nga kombisaka ripfumelo ha tona?
12 Hi fanele hi ya emahlweni hi kombisa ripfumelo eka switshembiso swa Yehovha. Leswi hi nga swi endla hi tindlela leti van’wana nga kotaka ku ti xiya. Hi xikombiso, hi ya emahlweni hi chumayela hi Mfumo wa Xikwembu ni ku endla vanhu vadyondzisiwa. Hi tlhela hi ya emahlweni hi endlela “hinkwavo leswi nga swinene, kambe ngopfu-ngopfu lava nga swin’we na hina eripfumelweni.” (Gal. 6:10) Nakambe hi tikarhatela ku “[hluvula] vumunhu bya khale ni mikhuva ya byona” naswona hi papalata nchumu wun’wana ni wun’wana lowu nga tsanisaka ripfumelo ra hina.—Kol. 3:5, 8-10.
HI FANELE HI VA NI RIPFUMELO EKA XIKWEMBU KU SUNGULA
13. Ku va ni “ripfumelo eka Xikwembu” i swa nkoka ku fikela kwihi naswona ripfumelo ri fanisiwa na yini naswona ha yini?
13 Bibele yi ri: “Handle ka ripfumelo a swi koteki ku xi tsakisa kahle, hikuva la tshinelelaka Xikwembu u fanele a kholwa leswaku xi kona ni leswaku hi xona muhakeri wa lava va xi lavaka hi mbilu hinkwayo.” (Hev. 11:6) Nakambe Bibele yi kombisa leswaku Mukreste u fanele a rhanga a va ni “ripfumelo eka Xikwembu,” naswona yi fanisa ripfumelo ni masungulo ya muako. (Hev. 6:1) Loko se Vakreste va ri ni ripfumelo va fanele va “endla matshalatshala hinkwawo ya ku gingiriteka, eripfumelweni” ni ku va ni timfanelo ta nkoka leswaku va “[tihlayisa] erirhandzwini ra Xikwembu.”—Hlaya 2 Petro 1:5-7; Yudha 20, 21.
14, 15. Ripfumelo ni rirhandzu i swa nkoka hi ndlela yihi?
14 Vatsari va Bibele va kandziyise nkoka wa ripfumelo hi ku ri boxa minkarhi ya madzana. A ku na mfanelo yin’wana ya Vukreste leyi boxiweke minkarhi yo tala ku fana ni leyi. Xana sweswo swi vula leswaku ripfumelo i mfanelo ya nkoka swinene ku tlula hinkwato?
15 Loko Pawulo a hlamusela ndlela leyi ripfumelo ni rirhandzu swi nga swa nkoka ha yona u te: “Niloko ndzi ri ni ripfumelo leri hetisekeke, lerova ndzi nga simula ni ku simeka tintshava, kambe ndzi nga ri na rirhandzu, a ndzi nchumu.” (1 Kor. 13:2) Yesu u kandziyise nkoka wo rhandza Xikwembu loko a hlamula xivutiso lexi nge: “Hi xihi xileriso lexikulu eka hinkwaswo eNawini?” (Mat. 22:35-40) Rirhandzu ri katsa timfanelo to tala ta nkoka ta Vakreste, ku katsa ni ripfumelo. Bibele yi ri: “Rirhandzu . . . ri kholwa swilo hinkwaswo.” Ri ni ripfumelo eka swilo leswi Xikwembu xi swi vuleke eRitweni ra xona.—1 Kor. 13:4, 7.
16, 17. Rirhandzu ni ripfumelo swi hlamuseriwe njhani eMatsalweni, kambe hi yihi mfanelo leyikulu eka timfanelo leti naswona ha yini?
16 Hikwalaho ka leswi ripfumelo ni rirhandzu swi nga swa nkoka, vatsari va Bibele va hlamusele timfanelo leti minkarhi yo tala, hakanyingi ti boxiwa eka xivulwa kumbe xiga xin’we. Pawulo u byele vamakwavo vakwe leswaku va “vehela xisirhelelo xa xifuva xa ripfumelo ni rirhandzu.” (1 Tes. 5:8) Petro u tsale a ku: ‘Hambileswi mi nga si tshamaka mi vona Yesu, ma n’wi rhandza. Hambileswi mi nga langutangiki yena sweswi, kambe mi kombisa ripfumelo eka yena.’ (1 Pet. 1:8) Yakobo u byele vamakwavo vakwe lava totiweke a ku: “Xikwembu xi hlawule lava nga swisiwana hi langutelo ra misava leswaku va fuwa eripfumelweni ni ku va vadyandzhaka va mfumo, lowu xi wu tshembiseke lava xi rhandzaka, a hi swona ke?” (Yak. 2:5) Yohane u tsale a ku: “Hi xona xileriso xa [Xikwembu], leswaku hi va ni ripfumelo evitweni ra N’wana wa xona Yesu Kreste hi tlhela hi rhandzana.”—1 Yoh. 3:23.
17 Hambileswi sweswi ripfumelo ri nga ra nkoka, a hi nge he lavi ku va ni ripfumelo enkarhini lowu taka hikuva switshembiso swa Xikwembu swi ta va swi hetisekile. Kambe ku rhandza Xikwembu ni vaakelani a swi nge heli. Hikwalaho ka sweswo Pawulo u tsale a ku: “Hambiswiritano, sweswi ku sala ripfumelo, ntshembo, rirhandzu, leswi swinharhu; kambe lexikulu eka leswi hinkwaswo i rirhandzu.”—1 Kor. 13:13.
XIKOMBISO LEXIKULU XA RIPFUMELO
18, 19. Hi xihi xikombiso lexikulu xa ripfumelo lexi nga kona namuntlha naswona i mani la faneleke a dzunisiwa hikwalaho ka xona?
18 Namuntlha, vanhu va Yehovha va kombisa ripfumelo eka Mfumo wa Xikwembu lowu simekiweke. Sweswo swi endle leswaku vanhu vo tlula timiliyoni ta nhungu emisaveni hinkwayo va va eparadeyisini yo fanekisela. Naswona hinkwavo ka vona va kombisa mihandzu ya moya wa Xikwembu. (Gal. 5:22, 23) Mawaku xikombiso lexikulu xa ripfumelo ni rirhandzu!
19 A ku na munhu la faneriwa hi ku dzunisiwa hikwalaho ka leswi. I Xikwembu lexi endlaka swi koteka. Ntirho lowu wo hlamarisa wu “ta twarisa Yehovha, xi ta va xikombiso lexi nga heriki, lexi nga herisiwiki.” (Esa. 55:13, Bibele ya Xitsonga) I ntiyiso leswaku i “nyiko ya Xikwembu” leyi hi “[ponisiweke] hi ripfumelo” ha yona. (Efe. 2:8) Paradeyisi ya hina yo fanekisela yi ta ya emahlweni yi kula kukondza misava hinkwayo yi tala hi vanhu lava tsakeke lava nga ni ku rhula va tlhela va hetiseka, lava nga ta dzunisa Yehovha hilaha ku nga heriki. Onge hi nga ya emahlweni hi kombisa ripfumelo eka switshembiso swa Yehovha!


c: text/html

text:
XANA YI LO ENDLIWA?
Ndlela Leyi Vulwembu Bya Puma Byi Namarhelaka Ha Yona
PUMA ra le Amerika ri humesa vulwembu lebyi tiyeke swinene lerova byi nga namarhela khumbi kambe hi hala tlhelo byi kota ku tsanyuka byi ya ehansi leswaku ri ta phasa swilo leswi ri swi dyaka. Xana puma leri ri swi kotisa ku yini ku humesa xidamarheti xo tiya lexi hi hala tlhelo xi tsanyukaka hi ku olova?
Xiya: Puma leri ri namarheta vulwembu bya rona ekhumbini, esilin’ini kumbe eka swilo swin’wana swo yelana ni sweswo hi ku lukelela swiphemu-phemu swa silika leyi namarhelaka swinene, leyi tiyeke swinene lerova yi nga kota ku phasa swilo leswi hahaka leswi ri swi dyaka. Hi hala tlhelo, valavisisi va le Yunivhesiti ya Akron eOhio le U.S.A., va tshubule leswaku swiphemu-phemu leswi swa silika leswi damarhetiwaka emisaveni swi endliwe hi ndlela leyi hambaneke swinene. Swiphemu-phemu leswi swa silika swi endla leswaku vulwembu byi suka hi ku olova kutani byi phasa nchumu wihi na wihi lowu byi namarheleke.
Hi ku ya hi swiviko swa mahungu swa le Yunivhesiti ya Akron, valavisisi lava tshubuleke xivumbiwa lexi xo hlamarisa “va le ku ringeteni ka ku endla nchumu lowu namarhelaka ku fana ni vulwembu bya xivumbiwa lexi, lebyi kotaka ku namarhela hi hala tlhelo byi tsanyuka.” Van’wasayense va tshemba leswaku va ta kota ku endla xidamarheti lexi nga ta tirhisiwa ku namarheta tibandichi leti tolovelekeke hi hala tlhelo xi namarheta marhambu.
U anakanya yini? Xana vuswikoti bya puma leri byo humesa xidamarheti xo tiya lexi hi hala tlhelo xi tsanyukaka byi lo tiendlekela kumbe byi lo endliwa?

robotstxt: allowed

filter: keep


text:
Dyondzo 4
Yesu Kreste I Mani?
1. Vutomi bya Yesu byi sungule njhani?
Ku hambana ni munhu wihi na wihi wa nyama, Yesu u hanye etilweni a ri munhu wa moya loko a nga si velekiwa emisaveni. (Yohane 8:23) A a ri xivumbiwa xo sungula xa Xikwembu naswona u pfunetile eku tumbuluxiweni ka swilo leswin’wana hinkwaswo. Hi yena ntsena la vumbiweke hi Yehovha hi yexe, hikwalaho swi fanerile leswi a vitaniwaka N’wana wa Xikwembu “la tswariweke a ri swakwe.” (Yohane 1:14) Yesu a a ri Muvulavuleri wa Xikwembu, hikwalaho u vitaniwa “Rito.”—Hlaya Swivuriso 8:22, 23, 30; Vakolosa 1:15, 16.
2. Ha yini Yesu a te emisaveni?
Xikwembu xi rhumele N’wana wa xona emisaveni hi ku hundzisela vutomi bya yena ku suka etilweni xi byi yisa embelekweni wa wanhwana wa Muyuda la vuriwaka Mariya. Hikwalaho Yesu a a nga ri na tatana la nga munhu wa nyama. (Luka 1:30-35) Yesu u te emisaveni (1) leswaku a ta dyondzisa ntiyiso malunghana ni Xikwembu, (2) leswaku a ta hi vekela xikombiso xa ndlela leyi hi nga endlaka ku rhandza ka Xikwembu ha yona hambiloko hi ri ni swiphiqo ni (3) leswaku a ta nyikela hi vutomi bya yena lebyi hetisekeke tanihi “nkutsulo.”—Hlaya Matewu 20:28.
3. Ha yini hi lava nkutsulo?
Nkutsulo i mali leyi hakeriwaka leswaku ku ntshunxiwa munhu leswaku a nga dlayiwi. (Eksoda 21:29, 30) Rifu ni ku dyuhala a swi nga ri xiphemu xa xikongomelo xa Xikwembu hi vanhu. Hi swi tivisa ku yini sweswo? Xikwembu xi byele wanuna wo sungula Adamu leswaku loko o endla leswi Bibele yi swi vitanaka “xidyoho,” a a ta fa. Hikwalaho loko Adamu a a nga dyohanga, a a ta va a nga fanga. (Genesa 2:16, 17; 5:5) Hi ku ya hi Bibele, rifu ri ‘nghene’ emisaveni hi Adamu. Hikwalaho, Adamu u hundzisele xidyoho ni vuyelo bya xona ku nga rifu eka vatukulu va yena hinkwavo. Hi lava nkutsulo leswaku wu hi ntshunxa eka xigwevo xa rifu lexi hi xi kumeke eka Adamu.—Hlaya Varhoma 5:12; 6:23.
I mani loyi a a ta hakela nkutsulo wolowo leswaku a hi ntshunxa eka rifu? Loko hi fa, hi hakela xigwevo xa swidyoho swa hina ntsena. A nga kona munhu la nga hetisekangiki la nga hakelaka swidyoho swa vanhu van’wana.—Hlaya Pisalema 49:7-9.
4. Ha yini Yesu a file?
Yesu a a nga fani na hina, a a hetisekile. Hikwalaho a a nga boheki ku fa hikwalaho ka swidyoho swa yena—a nga xi endlanga xidyoho. Ku ri na sweswo, Yesu u file hikwalaho ka swidyoho swa van’wana. Xikwembu xi kombise ndlela leyikulu leyi xi rhandzaka vanhu ha yona hi ku rhumela N’wana wa xona leswaku a ta hi fela. Yesu na yena u kombise leswaku wa hi rhandza hi ku yingisa Tata wa yena ni hi ku nyikela hi vutomi bya yena hikwalaho ka swidyoho swa hina.—Hlaya Yohane 3:16; Varhoma 5:18, 19.
5. Yesu u endla yini sweswi?
Loko Yesu a ri laha misaveni u tshungule vavabyi, a pfuxa vafi a tlhela a ponisa vanhu lava a va ri ekhombyeni. Xisweswo u kombise leswi a nga ta swi endlela vanhu hinkwavo lava yingisaka enkarhini lowu taka. (Matewu 15:30, 31; Yohane 5:28) Endzhaku ka loko Yesu a file, Xikwembu xi n’wi pfuxile a ri munhu wa moya. (1 Petro 3:18) Endzhaku ka sweswo, Yesu u rindze evokweni ra xinene ra Yehovha kukondza A n’wi nyika matimba ya ku fuma tanihi Hosi emisaveni hinkwayo. (Vaheveru 10:12, 13) Sweswi Yesu wa fuma tanihi Hosi etilweni naswona valandzeri va yena va twarisa mahungu wolawo lamanene emisaveni hinkwayo.—Hlaya Daniyele 7:13, 14; Matewu 24:14.
Ku nga ri khale, Yesu u ta tirhisa matimba ya yena tanihi Hosi leswaku a herisa ku xaniseka hinkwako ni vanhu lava ku vangaka. Hinkwavo lava kombisaka ripfumelo eka Yesu hi ku n’wi yingisa va ta tiphina hi vutomi emisaveni leyi nga paradeyisi.—Hlaya Pisalema 37:9-11.
DYONDZA SWO TALA
Nkutsulo I Nyiko Ya Nkoka Leyi Humaka Eka Xikwembu
I yini nkutsulo? Xana wu nga ku vuyerisa hi ndlela yihi?


text:
Dyondzo 62: Khombo eNdlwini Ya Davhida
Loko Davhida a sungula ku fuma eYerusalema, Yehovha u endle leswaku vuthu ra yena ri hlula valala vakwe vo tala. Yehovha u tshembise Vaisrayele leswaku u ta va nyika tiko ra Kanana. Kutani, hi ku pfuniwa hi Yehovha, va kume matiko hinkwawo lawa va tshembisiweke wona.
Davhida a a ri mufumi lonene. A a rhandza Yehovha. Nchumu wo sungula lowu a wu endleke endzhaku ko hlula Yerusalema a ku ri ku tisa areka ya ntwanano kwalaho. Naswona a a lava ku aka tempele leyi a nga ta yi veka eka yona.
Loko Davhida a kurile, u endle xihoxo lexikulu. Davhida a a swi tiva leswaku swi hoxile ku teka xilo xa munhu un’wana. Kambe siku rin’wana ni madyambu loko a ri elwangwini ra yindlu yakwe, u langute ehansi kutani a vona wansati wo saseka swinene. Vito rakwe i Bati-xeba, naswona nuna wakwe i Uriya, un’wana wa masocha ya yena.
Davhida a a lava Bati-xeba swinene lerova u lerise leswaku a tisiwa exigodlhweni xakwe. Nuna wakwe a a ri enyimpini. Kutani Davhida a etlela na yena naswona endzhaku a kuma leswaku u tikile. Davhida a a karhatekile swinene kutani u rhumele rito eka Yowabu ndhuna ya nyimpi leswaku a veka Uriya laha nyimpi yi hisaka kona leswaku a ta dlayiwa. Loko Uriya a file, Davhida u teke Bati-xeba.
Yehovha u hlundzukele Davhida. Kutani u rhumele nandza wakwe Natani leswaku a ya n’wi byela hi xidyoho xa yena. Wa n’wi vona Natani lahaya a ri karhi a vulavula na Davhida. Davhida wa tisola hileswi a swi endleke, kutani Yehovha a nga n’wi dlayi. Kambe Yehovha u te: ‘Hikwalaho ka leswi u endleke swilo leswi swo biha, u ta va ni makhombo yo tala endlwini ya wena.’ Kunene Davhida u ve ni makhombo yo tala!
Xo sungula, n’wana wa Bati-xeba u file. Kutani Aminoni mativula ya Davhida u kume Tamari a ri yexe kutani a etlela na yena hi nkani. Absalomu n’wana wa Davhida a a hlundzuke swinene lerova u dlaye Aminoni. Endzhaku Absalomu u tsakeriwe hi vanhu vo tala, kutani a tiendla hosi. Eku heteleleni Davhida u hlule Absalomu, kutani a dlayiwa. Ina, Davhida u langutane ni makhombo yo tala.
Hi nkarhi wolowo, Bati-xeba u veleke n’wana la n’wi thyeke vito ra Solomoni. Loko Davhida a kurile naswona a vabya, n’wana wa yena Adoniya u ringete ku tiendla hosi. Hiloko Davhida a byela muprista la vuriwaka Sadoki leswaku a chela mafurha enhlokweni ya Solomoni ku kombisa leswaku hi yena a nga ta va hosi. Endzhakunyana Davhida u file a ri ni malembe ya 70. U fume malembe ya 40, kambe endzhaku ka yena Solomoni u ve hosi ya Israyele.
2 Samuwele 11:1-27; 12:1-18; 1 Tihosi 1:1-48.
Swivutiso
- Hi ku pfuniwa hi Yehovha, ku endleke yini hi tiko ra Kanana?
- I yini lexi humeleleke madyambu man’wana loko Davhida a ri elwangwini ra yindlu yakwe?
- Ha yini Yehovha a hlundzukele Davhida swinene?
- Exifanisweni lexi, i mani loyi Yehovha a n’wi rhumeke ku ya byela Davhida swidyoho swa yena, naswona wanuna loyi u vule leswaku Davhida u ta humeleriwa hi yini?
- Hi wahi makhombo lama weleke Davhida?
- I mani loyi a veke hosi ya Israyele endzhaku ka Davhida?
Swivutiso swo engetela
- Hlaya 2 Samuwele 11:1-27.
Xana ku tshama hi khomekile entirhweni wa Yehovha swi hi sirhelela njhani?
Davhida u nghene njhani exidyohweni, naswona leswi swi ma lemukisa yini malandza ya Yehovha namuntlha?
- Hlaya 2 Samuwele 12:1-18.
Hi yihi dyondzo leyi vakulu ni vatswari va nga yi dyondzaka eka ndlela leyi Natani a yeke eka Davhida ha yona loko a ya n’wi nyika ndzayo?
Ha yini Yehovha a kombise Davhida tintswalo?


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Madagascar
Vavolombelon’i Jehovah
Lot 1207 MC
Mandrosoa
105 IVATO
MADAGASCAR
+261 2022-44837
+261 3302-44837 (Mobile)
Ku Valanga
Hi Musumbhunuku ku ya fikela hi Ravuntlhanu
7:30 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka awara
Hi Ku Komisa
Ku hundzuluxeriwa minkandziyiso ya Bibele hi Ximalagasy, Xitankarana, Xitandroy ni Xivezo. Ku endliwa tivhidiyo ni swin’wana leswi yingiseriwaka hi Ximalagasy. Ri langutela ntirho wa mavandlha ya kwalomu ka 600. Hi n’hweti ri rhumela tibuku ni tibroxara to tlula 270 000 ni timagazini to tlula 600 000.


text:
LESWI NGA PFUNAKA NDYANGU | KU KURISA VANA
Ndlela Yo Bumabumela Vana
NTLHONTLHO
Vanhu van’wana va ri a swi koteki ku va u bumabumela n’wana wa wena swinene. Van’wana va vula leswaku ku tshamela ku bumabumela n’wana swi ta n’wi onha swi n’wi endla a titwa onge a nga endla lexi a xi lavaka.
Ku nga khathariseki leswaku u n’wi bumabumela ku fikela kwihi, u fanele u xiya ndlela leyi u n’wi bumabumelaka ha yona. I yini leswi nga khutazaka n’wana wa wena? I yini leswi nga n’wi hetaka matimba? Xana u nga n’wi bumabumela njhani leswaku ku va ni vuyelo lebyinene?
LESWI U FANELEKE U SWI TIVA
Swibumabumelo a swi fani. Xiya leswi landzelaka:
Ku bumabumela ku tlula mpimo swi nga va ni khombo. Vatswari van’wana va bumabumela vana va vona hambi swi nga fanelanga, ku endlela leswaku va titshemba. Dokodela David Walsh u vula leswaku vana va “tlharihile va swi kota ku vona loko u hundzeleta ni loko leswi u swi vulaka swi nga humi embilwini. Va swi tiva loko swi nga fanelanga leswaku va bumabumeriwa, sweswo swi nga endla leswaku va nga ku tshembi.” *
Swi kahle ku n’wi bumabumela eka leswi a kotaka ku swi endla. A hi nge n’wana wa wena wa nhwanyana u na vuswikoti byo dirowa. Hi ntolovelo u ta lava ku n’wi bumabumela naswona sweswo swi ta n’wi endla a tsakela ku antswisa vuswikoti byakwe. Kambe sweswo swi nga vanga xiphiqo. Loko u n’wi bumabumela eka vuswikoti byakwe ntsena swi nga endla leswaku n’wana wa wena a nga ha tikarhateli ku endla leswi hambaneke ni vuswikoti lebyi a nga na byona. A nga ha chava ku endla swin’wana, a ehleketa leswaku u ta tsandzeka. Loko swi tika, a nga vula a ku, ‘ha yini ndzi tikarhata?’
Swi kahle ku n’wi bumabumela eka leswi a ringetaka ku swi endla. Vana lava bumabumeriwaka hikwalaho ko tirha hi matimba ni ku tiyimisela, va kota ku xiya ntiyiso wa leswaku ku va ni vuswikoti byo karhi swi lava ku lehisa mbilu ni ku endla matshalatshala. Buku leyi nge Letting Go With Love and Confidence yi vula leswaku ku tiva sweswo, “swi endla va tirha hi ku hiseka leswaku va va ni vuyelo lebyinene. Loko vuyelo bya kona byi nga fikelelanga laha a va langutele kona, a va ti teki tanihi vatsandzeki, kambe va titeka tanihi vadyondzi.”
LESWI U NGA SWI ENDLAKA
Bumabumela matshalatshala lawa a ma endleka, ku nga ri vuswikoti ntsena. Ku byela n’wana wa wena u ku, “Ndza swi xiya leswaku wa tiyimisela eka ntirho wa wena wo dirowa,” swi nga n’wi pfuna ku tlula ku vula u ku, “U ni nyiko ya ku dirowa.” Marito lawa hinkwayo i ya ku bumabumela kambe lawa yo hetelela ma nga endla a anakanya leswaku u kota ku endla kahle ntsena eka nyiko leyi a velekiweke na yona.
Kambe loko u bumabumela n’wana hikwalaho ka matshalatshala lawa a ma endlaka, u n’wi dyondzisa leswaku loko a praktisa a nga swi kota ku antswisa. Sweswo swi ta pfuna n’wana wa wena leswaku a nga chavi ku endla swilo swin’wana leswi hambaneke.—Nawu wa Bibele: Swivuriso 14:23.
Pfuna n’wana wa wena leswaku a nga heli matimba loko a tsandzekile. Vanhu hinkwavo va swi endla swihoxo. (Swivuriso 24:16) Kambe va dyondza eka swihoxo swa vona, va swi lulamisa kutani va ya emahlweni ni vutomi. U nga n’wi pfuna njhani n’wana wa wena leswaku a kota ku endla leswi?
Bumabumela matshalatshala yakwe. Xiya xikombiso lexi: A hi nge u tshamela ku byela n’wana wa wena leswaku, “U nyikiwile eka dyondzo ya tinhlayo,” ivi a feyila loko a tsala xikambelo. A nga ha anakanya leswaku nyiko ya yena yi herile kutani ha yini a fanele a tikarhata?
Kambe, loko u bumabumela matshalatshala ya yena, u endla leswaku a dyondza ku tiyisela. U n’wi pfuna leswaku a teka ku tsandzeka tanihi dyondzo ku nga ri makumu ya swilo. Kutani ematshan’weni yo hela matimba a nga ha ringeta hi ndlela yin’wana kumbe a tirha hi matimba.—Nawu wa Bibele: Yakobo 3:2.
Nyika ndzayo. Loko u n’wi nyika ndzayo hi ndlela leyinene, a yi nge n’wi heti matimba. Naswona, loko u n’wi bumabumela minkarhi hinkwayo, n’wana wa wena u ta amukela ndzayo a tlhela a ringeta ku antswisa. Loko a humelela swi ta tsakisa yena swin’we na wena.—Nawu wa Bibele: Swivuriso 13:4.
^ ndzim. 8 Rungula leri ri huma ebukwini leyi nge, No: Why Kids—of All Ages—Need to Hear It and Ways Parents Can Say It.
DYONDZA SWO TALA
Ndlela Yo Dyondzisa N’wana Wa Wena
Ku tshinya swi katsa swo tala ku tlula ku veka milawu ni ku xupula.


text:
XIHONDZO XO RINDZA (NKANDZIYISO WA VANDLHA) AUGUST 2016
Nkandziyiso lowu wu ni swihloko leswi dyondziwaka evandlheni ku sukela hi September 26 ku ya eka October 23, 2016.
Ndlela Leyi Ku Nyika Swi ndzi Tiseleke Ntsako Ha Yona
Jaha ra Munghezi ri sungula vutomi lebyi ri tiseleke ntsako, ri va murhumiwa ePuerto Rico.
Masungulo Ya Vukati Ni Xikongomelo Xa Byona
Xana hi nga vula ku vukati i nyiko leyi humaka eka Xikwembu?
Leswi Nga Pfunaka Vakreste Ku Va Ni Vukati Lebyi Humelelaka
Kuma ndzayo leyi tirhaka.
Lava Nchumu Wo Antswa Ku Tlula Nsuku
Dyondza hi tindlela tinharhu leti swichudeni swa Bibele leswi lavaka vutivi swi nga fanaka ni valavisisi ha tona.
Xana Wa Wu Vona Nkoka Wo Endla Nhluvuko Hi Tlhelo Ra Moya?
Dyondza hi leswi u nga swi endlaka.
Xana Wa Wu Vona Nkoka Wo Letela Van’wana?
Hi tihi tipakani ta nkoka leti u nga va pfunaka ku ti fikelela?
Swivutiso Swa Vahlayi
Ha yini valala va Yesu va tirhise mhaka ya ku hlamba mavoko leswaku va n’wi sola?
“Ndzi Kume Vuyelo Lebyinene Hikwalaho Ko Dzunisa Yehovha”
Hambileswi Swichudeni swa Bibele a swi nga yi twisisi kahle mhaka ya ku nga hlanganyeli enyimpini hi nkarhi wa nyimpi yo sungula ya misava, swi tshembekile.


text:
Tiyimiseleni Ku Endla Leswaku ‘Rirhandzu Ra N’wina Ra Vumakwerhu Ri Ya eMahlweni’!
“Rirhandzu ra n’wina ra vumakwerhu a ri ye emahlweni.”—VAHEVERU 13:1.
TINSIMU: 72, 119
1, 2. Ha yini Pawulo a tsalele Vakreste va Vaheveru papila?
HI LEMBE ra vu-61 mavandlha ya le Israyele a ma ri ni ku rhula. Hambileswi muapostola Pawulo a a ri ekhotsweni le Rhoma, a a tshemba leswaku u ta ntshunxiwa ku nga ri khale. Timotiya loyi a fambafamba na yena a ha ku ntshunxiwa ekhotsweni naswona havumbirhi bya vona a va tshemba leswaku a va ta endzela vamakwerhu va le Yudiya. (Vaheveru 13:23) Kambe eka malembe ya ntlhanu lama landzeleke Vakreste va le Yudiya, ngopfungopfu lava a va tshama eYerusalema, a va fanele va teka goza hi xihatla. Ha yini? Yesu a ha ku byela valandzeri vakwe leswaku loko va vona muti wa Yerusalema wu rhendzeriwa hi masocha, va fanele va baleka.—Luka 21:20-24.
2 Se a ku hundze malembe ya 28 Yesu a nyike valandzeri vakwe xileriso xexo. Hi nkarhi wolowo, Vakreste va le Israyele va tshame va tshembekile ku nga khathariseki minxaniso ni miringo. (Vaheveru 10:32-34) Kambe Pawulo a a lava leswaku va lunghekela leswi a swi ta humelela enkarhini lowu taka. A va ri ekusuhi ni ku langutana ni ndzingo lowukulu swinene lowu a wu ta ringa ripfumelo ra vona. (Matewu 24:20, 21; Vaheveru 12:4) A va fanele va va ni ripfumelo va tlhela va tiyisela ku tlula rini na rini leswaku va kota ku yingisa xileriso xa Yesu xa leswaku va baleka naswona sweswo a swi ta va ponisa. (Hlaya Vaheveru 10:36-39.) Kutani Yehovha u huhutele Pawulo leswaku a tsalela vamakwerhu volavo lava rhandzekaka. Papila leri sweswi ri vitaniwaka buku ya Vaheveru, a ri tsaleriwe ku va tiyisa eka leswi a swi ta humelela.
3. Ha yini hi fanele hi tsakela ku hlaya buku ya Vaheveru?
3 Tanihi vanhu va Xikwembu namuntlha, hi fanele hi tsakela ku hlaya buku ya Vaheveru. Ha yini? Hikuva xiyimo xa hina xa fana ni xa Vakreste va le Yudiya. Hi hanya ‘eminkarhini ya mangava leyi swi nonon’hwaka ku langutana na yona’ naswona vo tala va tiyiselele miringo leyikulu kumbe minxaniso hi ku tshembeka. (2 Timotiya 3:1, 12) Kambe vo tala va hina a hi langutani ni nxaniso hi ku kongoma. Kutani ku fana ni Vakreste va le nkarhini wa Pawulo hi fanele hi tshama hi xalamukile. Ha yini? Ku nga ri khale ngopfu, ripfumelo ra hina ri ta ringiwa swinene!—Hlaya Luka 21:34-36.
4. Ndzimana ya lembe ya 2016 yi ri yini, naswona ha yini yi fanerile?
4 I yini lexi nga ta hi pfuna leswaku hi tilunghiselela leswi nga ta humelela enkarhini lowu taka? Ebukwini ya Vaheveru, Pawulo u boxe swilo swo tala leswi nga ta hi pfuna leswaku hi tiyisa ripfumelo ra hina. Xilemukiso xin’wana xa nkoka swinene xi kumeka eka Vaheveru 13:1. Yi hi khutaza yi ku: “Rirhandzu ra n’wina ra vumakwerhu a ri ye emahlweni.” Ndzimana leyi yi hlawuriwe leswaku yi va ndzimana ya lembe ya 2016.
Ndzimana ya hina ya lembe ya 2016 yi ri: “Rirhandzu ra n’wina ra vumakwerhu a ri ye emahlweni.”—Vaheveru 13:1
I YINI RIRHANDZU RA VUMAKWERHU?
5. I yini rirhandzu ra vumakwerhu?
5 I yini rirhandzu ra vumakwerhu? Rito ro sungula leri Pawulo a ri tirhiseke hi ku kongoma ri vula ku “rhandza makwerhu.” Rirhandzu ra vumakwerhu, i rirhandzu lerikulu leri nga kona exikarhi ka swirho swa ndyangu kumbe vanghana lavakulu. (Yohane 11:36) A hi endli onge hi vamakwerhu. Kambe hi vamakwerhu. (Matewu 23:8) Pawulo u te: “Mi va ni xinakulobye lexikulu erirhandzwini ra vumakwerhu. Vanani lavo rhanga eku xiximaneni.” (Varhoma 12:10) Marito lawa ma kombisa rirhandzu lerikulu leri hi nga na rona eka vamakwerhu. Rirhandzu leri swin’we ni rirhandzu ra Vukreste ri pfuna vanhu va Xikwembu leswaku va va vanghana lavakulu naswona va va ni vun’we.
6. Xana Vakreste va ntiyiso va yi twisisa njhani nhlamuselo ya rirhandzu ra vumakwerhu?
6 Xiga lexi nge “rirhandzu ra vumakwerhu” xi kumeka ngopfu eka minkandziyiso ya hina. Eminkarhini ya Vayuda, rito leri nge “makwerhu” hi ntolovelo a ri vula xaka naswona minkarhi yin’wana a ri vula xaka ra le kule. Kambe a ri nga n’wi katsi munhu loyi a a nga ri Muyuda. Hambiswiritano, tanihi Vakreste va ntiyiso, “makwerhu” i Mukreste un’wana ni un’wana wa ntiyiso, ku nga khathariseki leswaku u huma etikweni rihi. (Varhoma 10:12) Yehovha u hi dyondzise ku rhandzana tanihi vamakwerhu. (1 Vatesalonika 4:9) Kambe ha yini swi ri swa nkoka leswaku hi ya emahlweni hi rhandzana?
HA YINI SWI RI SWA NKOKA SWINENE LESWAKU HI YA EMAHLWENI HI KOMBISA RIRHANDZU RA VUMAKWERHU?
7. (a) Hi xihi xivangelo xa nkoka lexi endlaka leswaku hi kombana rirhandzu ra vumakwerhu? (b) Nyika xivangelo xin’wana lexi endlaka swi va swa nkoka leswaku hi tiyisa ndlela leyi hi rhandzanaka ha yona.
7 Xivangelo xa nkoka lexi endlaka hi kombana rirhandzu ra vumakwerhu hi leswi Yehovha a hi byelaka leswaku hi endla tano. A hi nge swi koti ku rhandza Yehovha loko hi nga swi koti ku rhandza vamakwerhu. (1 Yohane 4:7, 20, 21) Xivangelo xin’wana hi leswaku ha wu lava mpfuno wa vamakwerhu, ngopfungopfu eminkarhini yo tika. Loko Pawulo a tsalela Vakreste va Vaheveru a a swi tiva leswaku ku nga ri khale van’wana a va ta boheka ku siya makaya ni swilo swa vona. Yesu u hlamusele ndlela leyi a swi ta tika ha yona. (Marka 13:14-18; Luka 21:21-23) Ku nga si fika nkarhi wolowo, Vakreste a va fanele va tiyisa rirhandzu ra vona.—Varhoma 12:9.
Hi fanele hi tiyisa rirhandzu ra hina eka vamakwerhu sweswi, hikuva swi ta hi pfuna leswaku hi tiyisela miringo yihi na yihi leyi hi nga ha langutanaka na yona enkarhini lowu taka
8. Hi fanele hi endla yini sweswi ku nga si fika nhlomulo lowukulu?
8 Nhlomulo lowukulu lowu nga si tshamaka wu va kona ematin’wini ya vanhu wu kwala nyongeni. (Marka 13:19; Nhlavutelo 7:1-3) Kutani hi fanele hi yingisa xileriso lexi nge: “Fambani, vanhu va mina, nghenani emakamareni ya n’wina ya le mpfungwe, mi pfala tinyangwa ta n’wina. Tifihleni nkarhinyana kukondza vuavanyisi byi hundza.” (Esaya 26:20) ‘Makamara ya le mpfungwe’ ma nga ha yimela mavandlha ya hina. Hi laha hina ni vamakwerhu hi gandzelaka Yehovha kona. Kambe hi fanele hi endla leswi engetelekeke, ku tlula ku va kona minkarhi hinkwayo eminhlanganweni. Pawulo u tsundzuxe Vakreste va Vaheveru leswaku a va fanele va khutazana, va tlhela va kombana rirhandzu ni ku endlelana leswinene. (Vaheveru 10:24, 25) Hi fanele hi tiyisa rirhandzu ra hina eka vamakwerhu sweswi, hikuva swi ta hi pfuna leswaku hi tiyisela miringo yihi na yihi leyi hi nga ha langutanaka na yona enkarhini lowu taka.
9. (a) Hi tihi tindlela tin’wana leti hi nga kombisaka ha tona rirhandzu ra vumakwerhu? (b) Nyika swikombiso swa ndlela leyi vanhu va Yehovha va kombiseke rirhandzu ra vumakwerhu ha yona.
9 Namuntlha hi nga kombana rirhandzu ra vumakwerhu hi tindlela to tala, ku nga si fika nhlomulo lowukulu. Vamakwerhu vo tala va xaniseka hikwalaho ka ku tsekatseka ka misava, ndhambi, swidzedze, tsunami kumbe timhangu tin’wana ta ntumbuluko. Vamakwerhu van’wana va tiyisela nxaniso. (Matewu 24:6-9) Nakambe siku ni siku ku ni swiphiqo swa ikhonomi leswi vangiwaka hi leswi hi hanyaka emisaveni leyi teleke hi vukanganyisi. (Nhlavutelo 6:5, 6) Hambiswiritano, loko vamakwerhu va ya va va ni swiphiqo hi ya hi pfulekeriwa hi tindlela to kombisa ndlela leyi hi va rhandzaka ha yona. Hambileswi misava leyi yi nga riki na rirhandzu, hi fanele hi ya emahlweni hi kombisana rirhandzu. (Matewu 24:12) [1]—Vona nhlamuselo ya le hansi.
HI NGA ENDLA NJHANI LESWAKU HI YA EMAHLWENI HI KOMBISA RIRHANDZU RA VUMAKWERHU?
10. Hi ta kambisisa yini sweswi?
10 Ku nga khathariseki swiphiqo leswi hi nga na swona, hi nga tiyiseka njhani leswaku hi ya emahlweni hi kombisa rirhandzu ra vumakwerhu? Hi nga swi kombisa njhani leswaku hi na rona rirhandzu leri? Endzhaku ka loko Pawulo a vule marito lama nge, “rirhandzu ra n’wina ra vumakwerhu a ri ye emahlweni” u xaxamete tindlela to tala leti Vakreste va nga ri kombisaka ha tona. Sweswi a hi kambisiseni tindlela ta tsevu.
11, 12. Swi vula yini ku kombisa malwandla? (Vona xifaniso lexi nga eku sunguleni ka xihloko lexi.)
11 “Mi nga rivali malwandla.” (Hlaya Vaheveru 13:2.) Xana rito leri nge “malwandla” ri vula yini? Rito leri Pawulo a ri tirhiseke, hi ku kongoma ri vula ku kombisa “musa eka munhu loyi u nga n’wi tiviki.” Kumbexana marito lawa ma hi tsundzuxa Abrahama na Lota. Vavanuna lava va kombise musa eka vaendzi lava a va nga va tivi. Eku heteleleni Abrahama na Lota va twe leswaku vanhu lava a ku ri tintsumi. (Genesa 18:2-5; 19:1-3) Swikombiso leswi swi khutaze Vakreste va Vaheveru ku kombisa rirhandzu ra vumakwerhu hi ku va ni malwandla.
12 Hi nga va kombisa njhani van’wana malwandla? Hi nga ha rhamba vamakwerhu leswaku va ta dya swakudya na hina emakaya ya hina ni ku va khutaza. Hambiloko mulanguteri wa muganga ni nsati wakwe hi nga va tolovelanga, hi nga ha va rhamba loko va endzele vandlha ra hina. (3 Yohane 5-8) A swi kali swi lava leswaku hi sweka swakudya swo tala kumbe hi tirhisa mali yo tala. Pakani ya hina i ku khutaza vamakwerhu ku nga ri ku va komba leswi hi nga na swona. Nakambe a hi fanelanga hi rhamba ntsena lava hi tivaka leswaku va ta hi hakela hi ndlela yo karhi. (Luka 10:42; 14:12-14) Nchumu wa nkoka swinene hi leswaku a hi fanelanga hi khomeka ngopfu kutani hi rivala ku kombisa malwandla!
13, 14. Hi nga va “tsundzuka njhani lava nga emakhotsweni”?
13 ‘Anakanyani lava nga ekhotsweni.’ (Hlaya Vaheveru 13:3.) Loko Pawulo a tsala marito lawa, a vulavula hi vamakwerhu lava a va ri ekhotsweni hikwalaho ka ripfumelo ra vona. Pawulo u bumabumele vandlha hikuva ri “tshandzise lava a va ri ekhotsweni.” (Vaheveru 10:34) Vamakwerhu van’wana va pfune Pawulo eka malembe ya mune lawa a a ri ekhotsweni, hambileswi van’wana a va tshama ekule swinene. Xana a va ta n’wi pfuna njhani Pawulo? A va ta tshama va ri karhi va n’wi khongelela.—Vafilipiya 1:12-14; Vaheveru 13:18, 19.
Hi nga khongelela vamakwerhu hambi vana lava nga ekhotsweni eEritrea
14 Namuntlha, Timbhoni to tala ti le makhotsweni hikwalaho ka ripfumelo ra tona. Vamakwerhu lava nga ekusuhi na tona va nga ti pfuna hi leswi ti swi lavaka. Kambe vo tala va hina hi tshama ekule na tona. Hi nga ti pfuna njhani hi nga ti rivali? Rirhandzu ra vumakwerhu ri ta hi susumetela leswaku hi ti khongelela swinene. Hi xikombiso, hi nga khongelela vamakwerhu hambi vana lava nga ekhotsweni eEritrea, ku katsa na makwerhu Paulos Eyassu, Isaac Mogos na Negede Teklemariam lava ha riki ekhotsweni ni sweswi, hambiloko ku hundze malembe ya 20.
15. U nga byi xixima njhani vukati bya wena?
15 “Vukati a byi xiximeke exikarhi ka hinkwavo.” (Hlaya Vaheveru 13:4.) Hi nga tlhela hi kombisa rirhandzu ra vumakwerhu hi ku tshama hi basile emahanyelweni. (1 Timotiya 5:1, 2) Hi xikombiso, loko ho endla timhaka ta masangu ni makwerhu wa xinuna kumbe wa xisati, hi ta twisa makwerhu yoloye swin’we ni ndyangu wakwe ku vava. Vamakwerhu va ta sungula ku ka va nga ha hi tshembi. (1 Vatesalonika 4:3-8) Nakambe, anakanya ndlela leyi wansati a nga ta titwa ha yona loko a kuma leswaku nuna wakwe u hlalela swifaniso swo navetisa timhaka ta masangu. Xana u ta vona onge nuna wakwe wa n’wi rhandza ni leswaku wa ri xixima lunghiselelo ra vukati?—Matewu 5:28.
16. Ku eneriseka swi hi pfuna njhani leswaku hi kombisa rirhandzu ra vumakwerhu?
16 Mi “eneriseka hi swilo leswi nga kona.” (Hlaya Vaheveru 13:5.) Ku va hi tshembela eka Yehovha swi ta hi pfuna leswaku hi eneriseka hi leswi hi nga na swona. Xana leswi swi hi pfuna njhani leswaku hi kombisa rirhandzu ra vumakwerhu? Loko hi eneriseka, hi ta tsundzuka leswaku vamakwerhu i va nkoka ku tlula mali kumbe swilo leswi vonakaka. (1 Timotiya 6:6-8) A hi nge gunguli hi vamakwerhu kumbe hi swiyimo swa hina. Nakambe a hi nge va vondzokeli kumbe hi va ni makwanga. Ku ri na sweswo, loko hi eneriseka hi leswi hi nga na swona hi ta va ni malwandla.—1 Timotiya 6:17-19.
17. Loko hi ri ni “xivindzi lexikulu” swi hi pfuna njhani leswaku hi kombisa rirhandzu ra vumakwerhu?
17 ‘Vana ni xivindzi lexikulu.’ (Hlaya Vaheveru 13:6.) Ku tshembela eka Yehovha swi hi nyika xivindzi xo tiyiselela miringo leyikulu. Loko hi ri ni xivindzi xo tano swi hi pfuna leswaku hi va ni langutelo lerinene. Loko hi ri ni langutelo lerinene, hi ta kombisa rirhandzu ra vumakwerhu hi ku khutaza ni ku chavelela vamakwerhu. (1 Vatesalonika 5:14, 15) Hambi hi nkarhi wa nhlomulo lowukulu, hi nga va ni xivindzi hi ku tiva leswaku ku ponisiwa ka hina ku le kusuhi.—Luka 21:25-28.
Hi nga va ni xivindzi hi ku tiva leswaku ku ponisiwa ka hina ku le kusuhi
18. Hi nga ri tiyisa njhani rirhandzu ra hina ra vumakwerhu eka vakulu?
18 “Tsundzukani lava rhangelaka.” (Hlaya Vaheveru 13:7, 17.) Vakulu emavandlheni va tirhisa nkarhi wa vona leswaku va hi pfuna hilaha va nga kotaka hakona. Loko hi ehleketa hi leswi va hi endlelaka swona, hi ta ya hi va rhandza swinene. A hi lavi leswaku va heleriwa hi ntsako kumbe va hela matimba hikwalaho ka leswi hi swi endlaka. Ku ri na sweswo, hi lava ku va yingisa swi huma embilwini. Hi ndlela yoleyo hi va “nyika xichavo lexi tlulaka ngopfu lexi tolovelekeke hi rirhandzu hikwalaho ka ntirho wa vona.”—1 Vatesalonika 5:13.
HAMBETANI MI SWI ENDLA HI XITALO SWINENE
19, 20. Hi nga ya njhani emahlweni hi kombana rirhandzu ra vumakwerhu hi ndlela leyikulu?
19 Vanhu va Yehovha va tiveka hi ku rhandzana. A swi ri tano ni le nkarhini wa Pawulo. Kambe Pawulo u khutaze vamakwerhu leswaku va kombisana rirhandzu swinene. U te: “Mi hambeta mi swi endla hi mpimo lowu teleke swinene.” (1 Vatesalonika 4:9, 10) Swi le rivaleni leswaku minkarhi hinkwayo hi fanele hi antswisa emhakeni leyi!
20 Kutani loko hi ri karhi hi vona ndzimana ya lembe leri eHolweni ya Mfumo, a hi anakanyisiseni hi swivutiso leswi: Xana ndzi nga kombisa malwandla hilaha ku engetelekeke? Ndzi nga va pfuna njhani vamakwerhu lava nga emakhotsweni? Xana ndza ri xixima lunghiselelo ra Xikwembu ra vukati? I yini lexi nga ta ndzi pfuna leswaku ndzi eneriseka? Ndzi nga tshembela njhani eka Yehovha hilaha ku engetelekeke? Ndzi nga va yingisa njhani lava rhangelaka hilaha ku engetelekeke? Loko hi tirha hi matimba leswaku hi antswisa eka tinhla leti ta tsevu, ndzimana ya lembe a yi nge vi mfungho ntsena ekhumbini; yi ta hi tsundzuxa leswaku hi yingisa marito ya Pawulo lama nge: “Rirhandzu ra n’wina ra vumakwerhu a ri ye emahlweni.”—Vaheveru 13:1.
^ [1] (ndzimana 9) Leswaku u twa hi ta ndlela leyi Timbhoni ta Yehovha ti kombiseke rirhandzu ha yona hi nkarhi wa timhangu, vona Xihondzo xo Rindza xa July 15, 2002 matluka 8-9, ni buku leyi nge Timbhoni Ta Yehovha I Vahuweleri Va Mfumo Wa Xikwembu, ndzima 19.


text:
Ku Kurisa Vana eMisaveni Leyi Tilawulaka
Ku Kurisa Vana eMisaveni Leyi Tilawulaka
XANA u tshame u vona n’wana a ri karhi a kombela mutswari leswaku a n’wi xavela thoyi yo karhi leyi a nga swi laviki ku n’wi xavela yona? Kumbe xana u tshame u vona n’wana loyi a lavaka ku ya eku tlangeni kasi mutswari u te eka yena, “U nga fambi”? U nga swi xiya leswaku eka swiyimo swo fana ni leswi, vatswari va lava ku endla leswi nga ta vuyerisa n’wana. Nilokoswiritano, hakanyingi mutswari u pfumelela n’wana ku endla leswi a swi lavaka kumbe ku n’wi nyika leswi a swi lavaka. Leswi n’wana a phikelelaka a kombela, mutswari a nga ha hetelela a pfumerile.
Vatswari vo tala va tikomba va tshemba leswaku ku kurisa vana hi ndlela leyinene swi vula ku va nyika xin’wana ni xin’wana lexi va xi lavaka. Hi xikombiso, eUnited States ku endliwe nkambisiso eka vana lava ringanaka 750 lava nga ni malembe ya 12 ku ya eka ya 17. Loko va vutisiwe leswaku va endla yini loko vatswari va vona va ala ku va endlela nchumu wo karhi, vana va kwalomu ka 60 wa tiphesente va vule leswaku va kombela hi ku phikelela. Vana lava endlaka 55 wa tiphesente va kume leswaku loko va endla tano hakanyingi vatswari va vona va hetelela va pfumerile. Vatswari va nga ha ehleketa leswaku ku debyisa voko hi ndlela yoleyo swi kombisa leswaku va rhandza vana va vona, kambe xana swi tano hakunene?
Xiya xivuriso xa vutlhari xa le Bibeleni lexi nge: “Loko munhu a lema nandza wakwe ku sukela evuntshweni, evuton’wini byakwe lebyi landzelaka u ta va la nga nkhensiki.” (Swivuriso 29:21) I ntiyiso leswaku n’wana a hi nandza. Kambe, xana a wu pfumeli leswaku nsinya lowu wa nawu wa tirha ni le mhakeni ya ku kurisa vana? Ku lema vana, u va nyika xin’wana ni xin’wana lexi va xi lavaka, swi nga ha va endla va va lava nga “nkhensiki” ni lava koxaka swinene loko se va kurile.
Ku hambana ni sweswo, Bibele yi tsundzuka vatswari yi ku: “Letela mufana hi ndlela leyi nga yakwe.” (Swivuriso 22:6) Vatswari lava tlhariheke va yingisa xileriso lexi hi ku vekela vana va vona milawu leyi twisisekaka, leyi nga cinca-cinciki ni leyi kombisaka ku anakanyela va tlhela va tiyisekisa leswaku milawu yoleyo ya landzeriwa. Va swi twisisa leswaku ku rhandza n’wana a swi vuli ku debyisa voko; naswona a va va nyiki swilo leswi va swi lavaka hileswi va swi rilelaka, va kombelaka hi ku phikelela kumbe va hlundzukaka loko va nga nyikiwi. Ematshan’weni ya sweswo, va fambisana ni marito ya vutlhari lama vuriweke hi Yesu: “Kambe ntsena Ina wa n’wina a a ve Ina, E-e wa n’wina a va E-e.” (Matewu 5:37) Kambe, i yini leswi katsekaka eku leteleni ka vana? Xiya xikombiso lexi pfunaka swinene.
“Ku Fana Ni Miseve eVokweni”
Bibele yi fanisa vuxaka bya mutswari ni n’wana hi ndlela leyi kandziyisaka leswaku i swa nkoka ku va n’wana a kongomisiwa hi mutswari. Pisalema 127:4, 5 yi ri: “Ku fana ni miseve evokweni ra wanuna wa matimba, va tano vana va vuntshwa. Wa tsaka munhu la tiyeke emirini la tateke nkotloto wakwe wa miseve hi vona.” Kutani vana va fanisiwa ni miseve kasi mutswari u fanisiwa ni nhenha ya matimba. Tanihi leswi mucopi a swi tivaka leswaku nseve wakwe a wu nge tlhavi laha a wu kongomiseke kona hi xiwelo, vatswari lava nga ni rirhandzu va swi xiya leswaku ku kurisa vana swi lava matshalatshala lamakulu. Va lava leswaku vana va vona va fikelela “pakani,” ku nga ku va ni vutihlamuleri loko se va kurile, va hanya vutomi lebyi enerisaka va tsakile. Va lava leswaku vana va vona va endla swiboho leswinene, va va lava tlhariheke naswona va papalata ku ti vangela swiphiqo swi nga fanelanga naswona va fikelela tipakani letinene. Kambe vatswari a va fanelanga va khondla mavoko loko va lava leswaku vana va vona swi va fambela kahle.
I yini leswi lavekaka leswaku nseve wu kota ku tlhava laha wu kongomisiweke kona? Wu fanele wu va wu lunghiseleriwe kahle, wu sirheleriwe khwatsi naswona wu copiwa hi matimba wu ya laha wu kongomisiwaka kona. Hilaha ku fanaka, vana va fanele va lunghiseleriwa, va sirheleriwa ni ku kongomisiwa leswaku swi ta va fambela kahle loko se va kurile. A hi kambisiseni tindlela tinharhu ta ku kurisa vana ha yin’we-yin’we.
Ku Lunghiselela Miseve Hi Vukheta
Miseve leyi a yi tirhisiwa hi vacopi va le minkarhini ya Bibele a yi lunghisiwe hi vukheta lebyikulu. Mphiselo lowu kumbexana a wu endliwe hi nhonga yo vevuka, a wu fanele wu vatliwa hi voko naswona wu ololoka wu ku thwii, hilaha swi nga kotekaka hakona. Emasungulweni ya nseve a ku fanele ku tontswa. Kasi emakumu ya wona a ku boheleriwa tinsiva leswaku loko wu ri emoyeni wu nga jiki kambe wu ya laha wu kongomisiweke kona.
Vatswari va lava leswaku vana va vona va fana ni miseve yoleyo leyi ololokeke yi ku thwii, leyi nga hambukiki. Hikwalaho, loko vatswari volavo va tlharihile, va nge swi honisi swihoxo leswikulu swa vana va vona kambe va ta va pfuna hi rirhandzu leswaku va swi lulamisa. N’wana un’wana ni un’wana u lava ku tshinyiwa swinene hikuva “vuphukuphuku byi tsimbiwe embilwini ya mufana.” (Swivuriso 22:15) Xisweswo, Bibele yi khutaza vatswari ku tshinya vana va vona. (Vaefesa 6:4) Hakunene ku tshinya n’wana i swa nkoka swinene leswaku ku lulamisiwa miehleketo ni vumunhu byakwe.
Kutani a swi hlamarisi leswi Swivuriso 13:24 yi nge: “Loyi a nga tirhisiki nkhavi u venga n’wana wakwe, kambe loyi a n’wi rhandzaka wa n’wi lava leswaku a n’wi laya.” Hi ku ya hi mongo wa tsalwa leri, nkhavi wu yimela ndlela yin’wana ni yin’wana yo tshinya n’wana. Loko mutswari a laya n’wana, u lava ku lulamisa swihoxo leswi loko swo tshikiwa swi dzika embilwini ya n’wana swi nga endlaka leswaku loko se a kurile swi n’wi fambela ximatsi. Kahle-kahle loko u nga n’wi tshinyi n’wana wa wena swi kombisa leswaku wa n’wi venga; kasi ku n’wi tshinya swi kombisa leswaku wa n’wi rhandza.
Mutswari la rhandzaka n’wana wa yena u tlhela a n’wi pfuna ku twisisa leswaku ha yini a n’wi vekela milawu. Xisweswo, ku tshinya n’wana a swi katsi ku n’wi vekela milawu ni ku n’wi xupula ntsena, kambe xa nkoka swinene i ku n’wi pfuna leswaku a twisisa milawu yoleyo. Bibele yi ri: “N’wana la twisisaka u hlayisa nawu.”—Swivuriso 28:7.
Tinsiva leti mucopi a ti boheleleke eka miseve yakwe ti endla leswaku loko a yi copa yi ya laha a yi kongomisaka kona yi nga hambuki. Hilaha ku fanaka, tidyondzo ta Bibele leti humaka eka Musunguri wa ndyangu ti nga dzika etimbilwini ta vana hambiloko se va hume miti, xisweswo ti va pfuna evuton’wini bya vona hinkwabyo. (Vaefesa 3:14, 15) Kambe, xana vatswari va nga tiyiseka njhani leswaku hakunene tidyondzo teto ti “boheleriwe” eka vana va vona?
Xiya ndzayo leyi Xikwembu xi yi nyikeke vatswari lava nga Vaisrayele eminkarhini ya Muxe: “Marito lawa ndzi ku lerisaka wona namuntlha ma fanele ma va embilwini ya wena; u fanele u ma dyondzisa n’wana wa wena hi ku phindha-phindha.” (Deteronoma 6:6, 7) Kutani vatswari va fanele va endla swilo swimbirhi. Xo sungula, vona hi voxe va fanele va dyondza Rito ra Xikwembu kutani va tirhisa leswi va swi dyondzeke eka rona evuton’wini bya vona, kahle-kahle va fanele va rhandza milawu ya xona. (Pisalema 119:97) Xisweswo, va nga swi kota ku endla leswi vuriwaka hi xiyenge xa vumbirhi xa tsalwa leri, ku nga ‘ku dyondzisa vana va vona milawu ya Xikwembu hi ku phindha-phindha.’ Sweswo swi vula ku kombisa vana va vona ndlela leyi milawu yoleyo yi nga ya nkoka ha yona hi ku va dyondzisa yona hi ndlela leyi humelelaka ni hi ku yi phindha-phindha nkarhi na nkarhi.
I ntiyiso leswaku swa ha pfuna ninamuntlha ku dyondzisa vana misinya ya milawu ya Bibele ni ku va tshinya hi ndlela ya rirhandzu leswaku ku lulamisiwa swihoxo leswikulu. Leti i tindlela ta nkoka to lunghiselela “miseve” yoleyo ya risima, ku nga vana, leswaku va nga hambuki loko va ri karhi va kula.
Ku Sirhelela Miseve
A hi tlheleleni eka xifaniso lexi tsariweke eka Pisalema 127:4, 5. Tsundzuka leswaku mucopi u ‘tate nkotloto wakwe’ hi miseve yakwe. Loko miseve se yi lunghiseleriwile yi fanele yi sirheleriwa. Kutani mucopi u yi rhwala hi nkotloto, laha yi nga ta ka yi nga onhaki kumbe yi tshoveka hi ku olova. Lexi tsakisaka, vuprofeta byin’wana bya Bibele byi vulavula hi Mesiya tanihi nseve lowu lotiweke lowu Tata wakwe a wu ‘tumbeteke enkotlotweni wakwe.’ (Esaya 49:2) Hakunene Yehovha Xikwembu, Tatana la nga ni rirhandzu lerikulu, u sirhelele Yesu, N’wana wakwe la rhandzekaka, eka makhombo hinkwawo kukondza ku fika nkarhi lowu vekiweke wa leswaku Mesiya a dlayiwa hilaha a swi profetiwe hakona. Niloko se a dlayiwile, Xikwembu xi sirhelele N’wana wa xona leswaku a nga feli makumu, hikuva xi n’wi pfuxile eku feni kutani a tlhandlukela etilweni leswaku a hanya hilaha ku nga heriki.
Hilaha ku fanaka, vatswari lavanene va tikarhatela ku sirhelela vana va vona eka makhombo ya misava leyi leyi nga riki na mahanyelo. Vatswari va nga ha alela vana va vona ku endla swilo swo karhi leswi nga va vekaka ekhombyeni swi nga fanelanga. Hi xikombiso, vatswari lava tlhariheke va wu tekela enhlokweni nsinya lowu wa nawu lowu nge: “Vunakulobye byo biha byi onha mikhuva leyi pfunaka.” (1 Vakorinto 15:33) Ku sirhelela vana leswaku va nga vi ni vunakulobye ni vanhu lava nga yi xiximiki milawu ya mahanyelo ya le Bibeleni swi nga ha pfuna vana leswaku va nga endli swihoxo swo tala leswi nga va vavisaka evuton’wini bya vona kumbe hambi ku ri ku va vangela rifu.
A hi minkarhi hinkwayo vana va tlangelaka ndlela leyi vatswari va vona va va sirhelelaka ha yona. Entiyisweni, minkarhi yin’wana vana va nga ha hlundzuka loko va sirheleriwa, hikuva hakanyingi loko vatswari va va sirhelela va nga ha boheka ku va alela ku endla swilo swo karhi. Mutsari un’wana la xiximiwaka wa tibuku leti vulavulaka hi ku kurisa vana u vule leswi: “Hambileswi vana va nga swi kombisiki minkarhi hinkwayo leswaku va lava ku sirheleriwa naswona va nga va nkhensiki vatswari va vona hi nkarhi wolowo, va swi lava leswaku vatswari va vona va va sirhelela ni ku va pfuna ku va kongomisa loko se va kurile. Hi nga endla sweswo hi ku va vatswari lava byi tekelaka enhlokweni vulawuri bya vona ni ku vekela vana swipimelo eka mahanyelo ya vona.”
Hakunene ku sirhelela vana va n’wina eka swilo swin’wana ni swin’wana leswi nga va tsonaka ntsako ni leswi nga va endlaka va nga amukeleki eka Xikwembu i ndlela ya nkoka swinene yo kombisa leswaku ma va rhandza. Loko va ri karhi va kula, va nga ha swi twisisa leswaku ha yini mi va vekele milawu, kutani va ta tlangela nkhathalelo wa n’wina.
Ku Kongomisa Nseve
Xiya leswaku Pisalema 127:4, 5 yi fanisa mutswari ni “wanuna wa matimba.” Xana leswi swi vula leswaku i tatana ntsena loyi a nga kotaka ku kurisa vana hi ndlela leyinene? Nikatsongo. Entiyisweni, nsinya wa nawu wa xifaniso lexi wu tirha eka vatatana ni le ka vamanana swin’we ni le ka vatswari lava nga voxe. (Swivuriso 1:8) Xiga lexi nge “wanuna wa matimba” xi kombisa leswaku a ku laveka matimba leswaku munhu a kota ku copa nseve hi vurha. Eminkarhini ya Bibele, minkarhi yin’wana mavurha a ma namarhetiwa koporo, naswona ku vuriwa leswaku socha a ri ‘kunga vurha,’ kumbexana ri tshega vurha hi nenge wa rona leswaku ri ta kota ku byi gwimba. (Yeremiya 50:14, 29) Swi le rivaleni leswaku ku gwimba vurha byolebyo leswaku byi copa miseve yoleyo yi ya laha yi kongomisiwaka kona a swi koxa matimba naswona a swi lava matshalatshala!
Hilaha ku fanaka, ku kurisa vana swi lava matshalatshala lamakulu. A va nge swi koti ku tikurisa hi voxe tanihi leswi ni nseve wu nga kotiki ku ticopa hi woxe. Lexi vavisaka, swi tikomba onge vatswari vo tala a va tikarhati ku endla matshalatshala lama lavekaka leswaku va kurisa vana hi ndlela leyinene. Va teka ndlela yo olova. Va pfumelela thelevhixini, xikolo ni vanghana va vana va vona leswaku swi va dyondzisa swilo leswinene ni leswo biha, mahanyelo ni timhaka ta rimbewu. Va pfumelela vana va vona leswaku va kuma xin’wana ni xin’wana lexi va xi lavaka. Naswona loko va vona swi va nonon’hwela ku alela vana va vona ku endla swo karhi, va vona swi antswa ku va pfumelela, hakanyingi va tiyimelela hi ku vula leswaku a va lavi ku twisa vana va vona ku vava. Ntiyiso wa mhaka hileswaku ku debyisa ka vona voko hi kona loku nga ta vangela vana va vona maxangu.
Ku kurisa vana a hi matlangwana. Ku endla ntirho wolowo hi mbilu hinkwayo hi ku kongomisiwa hi Rito ra Xikwembu swi lava matshalatshala lamakulu kambe vuyelo bya kona i bya risima swinene. Magazini wun’wana wu te: “Mindzavisiso . . . yi kume leswaku vana lava kurisiweke hi vatswari lava va va rhandzaka, lava byi tekelaka enhlokweni vutihlamuleri bya vona bya ku va seketela ni ku va vekela swipimelo, va va swichudeni leswi pasaka kahle exikolweni, va kota ku hanyisana ni vanhu van’wana, va titshemba naswona va tshama va tsakile ku tlula vana lava kurisiweke hi vatswari lava debyisaka voko kumbe lava khomaka vana va vona hi voko ra nsimbi.”—Parents.
Ku va ni vuyelo byin’wana bya risima swinene. Eku sunguleni hi kambisise xiyenge xo sungula xa Swivuriso 22:6 leyi nge: “Letela mufana hi ndlela leyi nga yakwe.” Ndzimana leyi yi ya emahlweni yi vula marito lawa lama khutazaka: “Hambiloko a kurile a nge hambuki eka yona.” Xana xivuriso lexi lexi huhuteriweke xi tiyisekisa leswaku n’wana a nge hambuki nikatsongo? Doo! N’wana wa wena u ni ntshunxeko wa ku tihlawulela kutani loko a kurile u ta tihlawulela ndlela leyi a lavaka ku hanya ha yona. Kambe ndzimana leyi yi nyika vatswari xitiyisekiso lexi khutazaka. Hi xihi xitiyisekiso xa kona?
Loko u letela vana wa wena hi ku ya hi ndzayo leyi nga eBibeleni, u endla leswaku va kula ehansi ka swiyimo leswinene leswi nga tisaka vuyelo lebyi tsakisaka, ku nga ku va vona va kula va tsakile, va enerisekile naswona va ri ni vutihlamuleri. (Swivuriso 23:24) Hikwalaho, lunghiselela “miseve” yoleyo ya risima ku nga vana, u va sirhelela ni ku tikarhatela ku va kongomisa hilaha u nga kotaka hakona. A wu nge tisoli nikatsongo.
[Xifaniso eka tluka 13]
Xana vatswari va kombisa rirhandzu hi ku nyika vana va vona xin’wana ni xin’wana lexi va xi kombelaka?
[Xifaniso eka tluka 15]
Mutswari loyi a nga ni rirhandzu u hlamusela vana vakwe leswaku ha yini a va vekela milawu
[Xifaniso eka tluka 15]
Vatswari lavanene va sirhelela vana va vona eka makhombo ya misava leyi leyi nga riki na mahanyelo
[Xifaniso eka tluka 16]
Ku kurisa vana a hi matlangwana, kambe vuyelo bya kona i bya risima swinene


text:
Sibasa
Sibasa ho vha hu Musanda wa zwa vhubindudzi ha Venda musi vhuḓilangi vhu saathu u wanalea nga nwaha wa 1979. Dzina iḽi ḽa uri Sibasa ḽo ḓa nga nwambo wa vhatshena vhe vha vha vha sa koni u bula uri "Tshavhasa". "Tshivhasa" ndi dzina ḽa Khosi ya ha Tshivhasa ye ya vha itshi khou vhusa nga tshifhinga tshine vhatshena vho swika ngatsho Venda.Fhethu afha hu dovha ha ḓivhea nga u pfi Gambani kana Mbilwi.Henefha ndi hune ha wanala tshikolo tsha Mbilwi. Fhedzi musanda wo do pfulutshela Ṱhohoyanḓou. Sibasa ndi tsini na Makwarela.Ee. Hafhala hune ha pfi thoyandou ho rinwa nge havha hu tshi dzula khosi THOHOYANDOU.. ndi musanda wa vhavenda,ridi tongisa nga sialala.Nndaa!
NGA:MUDAU PHATHUTSHEDZO FROM:DAMANI(MVUWE) FHASI HA MUSANDA VHO-RAMAGWEDE.


text:
TIMHAKA TA NAWU EMISAVENI HINKWAYO
Timbhoni Ta Yehovha Leti Khomiweke Hikwalaho Ka Ripfumelo Ra Tona—Hi Ku Ya Hi Tiko
Timbhoni ta Yehovha leti khomiweke hikwalaho ka ripfumelo ra tona ku sukela hi October 2015
Xiyenge 18 xa Ntwanano wa Matiko Hinkwawo wa Timfanelo ta Vuakatiko ni ta Tipolitiki xi ri: “Mfanelo ya ku va ni ntshunxeko wa mianakanyo, ripfalo ni vukhongeri” i mfanelo ya xisekelo ya munhu. Ematikweni man’wana, loko Timbhoni ta Yehovha ti tirhisa timfanelo leti ta xisekelo ta khotsiwa ni ku khomiwa hi tihanyi swinene. Vo tala va lava khotsiweke i vantshwa lava alaka ku ya evusocheni hikwalaho ka ripfalo ra vona. Kasi van’wana va khotsiwa ntsena hileswi va hanyaka hi ku ya hi ripfumelo ra vona.
Nakambe hlaya Xiyenge 18 xa United Nations Universal Declaration of Human ni Xiyenge 9 xa European Convention on Human Rights.


text:
Xana Bibele Ya Vulavula Hi Ku Tekana Ka Vanhu Va Rimbewu Leri Fanaka?
Nhlamulo ya Bibele
Khale ka khaleni, Muvumbi wa hina u veke milawu leyi kongomisaka vukati tihulumendhe ti nga si sungula ku veka milawu ya tona. Buku yo sungula ya Bibele yi ri: “
Wanuna u ta siya tata wakwe ni mana wakwe naswona u fanele ku namarhela nsati wakwe, kutani va fanele va va nyama yin’we.” (Genesa 2:24) Rito ra Xiheveru leri vulaka “
wansati,” hi ku ya hi xihlamusela-marito lexi vuriwaka Vine’s Expository Dictionary of Biblical Words, “
ri vula munhu wa xisati.” Yesu u tiyisekise leswaku “
waxinuna ni waxisati” hi vona lava faneleke va tekana.—Matewu 19:4.
Xisweswo, xikongomelo xa Xikwembu a ku ri leswaku vukati byi va xiboho xa hilaha ku nga heriki exikarhi ka wanuna ni wansati. Vavanuna ni vavasati va vumbiwe leswaku va hetisisana leswaku va kota ku enerisa swilaveko swa vona swa mintlhaveko, swa rimbewu ni ku va ni vana.
DYONDZA SWO TALA
Bibele Yi Ri Yini Hi Vusodoma?
Hi rihi langutelo ra Xikwembu hi swiendlo swa vusodoma? Loko munhu a ri ni ku navela ka vusodoma, xana a nga swi kota ku tsakisa Xikwembu?
Xana U Rhandza Vavanuna-kuloni? Xana Sweswo Swi Vula Leswaku U Musodoma?
Xana swi hoxile ku va ni ku navela ka vusodoma? U fanele u endla yini?


text:
NHLOKOMHAKA YA XIFUNENGETO | HA YINI U FANELE U TSHEMBEKA?
Ha Yini Ku Tshembeka Swi Vuyerisa?
“Ha tshemba leswaku hi ni ripfalo ro tshembeka, hileswi hi navelaka ku tikhoma hi ku tshembeka eka swilo hinkwaswo.”—Vaheveru 13:18.
EBibeleni, rito ra Xigriki xa khale leri minkarhi yin’wana ri hundzuluxeriwaka ri va ku “tshembeka” hi ku kongoma ri vula “nchumu wa nkoka.” Ri nga ha tlhela ri vula ku tikhoma lokunene.
Vakreste va ma tekela enhlokweni marito ya muapostola Pawulo lama huhuteriweke: “Hi navelaka ku tikhoma hi ku tshembeka eka swilo hinkwaswo.” Xana sweswo swi katsa yini?
KU LWISANA NI KU NGA TSHEMBEKI
Vanhu vo tala va tilanguta exivonini nimixo va nga si ya evanhwini. Ha yini? Hileswi va lavaka ku languteka kahle. Kambe ku ni nchumu wa nkoka ngopfu ku tlula ku va ni misisi ya xitayele kumbe swiambalo swa fexeni. Vumunhu bya hina byi nga endla leswaku hi languteka kahle kumbe byi onha leswi hi langutekisaka xiswona.
Rito ra Xikwembu ri hlamusela hi ku kongoma leswaku hi ni mboyamelo wo endla swo biha. Genesa 8:21 yi ri: “Mboyamelo wa mbilu ya munhu wu bihile ku sukela evuntshweni byakwe.” Kutani leswaku hi tshembeka hi fanele hi lwisana ni mboyamelo wa hina wo endla xidyoho lowu hi velekiweke na wona. Muapostola Pawulo u yi hlamusele kahle ndlela leyi a a lwisana ni xidyoho ha yona, u te: “Kunene ndza wu tsakela nawu wa Xikwembu hi ku ya hi munhu loyi ndzi nga yena endzeni, kambe eswirhweni swa mina ndzi vona nawu wun’wana lowu lwaka ni nawu wa mianakanyo ya mina, wu ndzi endla khumbi ra nawu wa xidyoho lowu nga eswirhweni swa mina.”—Varhoma 7:22, 23.
Hi xikombiso, a hi boheki ku endla swilo swo biha leswi timbilu ta hina ti swi navelaka loko hi ri ni mboyamelo wa ku nga tshembeki. Hi ni ntshunxeko wo tihlawulela. Loko hi hlawula ku fularhela mianakanyo yo biha, hi nga tshama hi tshembekile hambileswi ku taleke vukanganyisi.
NDLELA YO HLULA KU NGA TSHEMBEKI
Entiyisweni, hi fanele hi va ni mahanyelo lamanene. Lexi twisaka ku vava, vanhu vo tala va heta nkarhi wo tala va anakanya hi milawu ya maambalelo ku tlula milawu ya mahanyelo. Hikwalaho, va vona onge ku nga tshembeki i swinene loko ntsena ku fambisana ni xiyimo xa vona. Buku leyi nge The (Honest) Truth About Dishonesty yi ri: “Entiyisweni hi endla vukanganyisi ku fikela loko hi kota ku tiendlela vito lerinene, hi tiendla vanhu vo tshembeka.” Hambiswiritano, xana yi kona milawu leyi tshembekaka leyi nga hi pfunaka leswaku hi vona loko ku ri leswaku vukanganyisi a byi amukeleki? Lexi tsakisaka, yi kona.
Vanhu va timiliyoni emisaveni hinkwayo va kume leswaku Bibele yi pfuna ngopfu. Bibele yi ni milawu ya mahanyelo leyi nga pimanisiwiki na nchumu. (Pisalema 19:7) Yi nyika nkongomiso wo tshembeka eka timhaka ta ndyangu, ntirho, mahanyelo ni le ka vuxaka bya munhu ni Xikwembu. A wu kona nkongomiso lowunene lowu yi tlulaka. Milawu ni mimpimanyeto ya yona ya tirha eka matiko hinkwawo, mindhavuko ni le ka tinxaka hinkwato. Hi ku kambisisa Bibele, ku anakanyisisa hi leswi yi swi vulaka ni ku tirhisa ndzayo ya yona hi nga letela timbilu ta hina leswaku ti tshembeka.
Handle ko kuma vutivi lebyi kongomeke hi Bibele, swi tele leswi hi nga swi endlaka ku lwisana ni ku nga tshembeki. Phela, hi hanya emisaveni leyi nga ni vanhu va mahanyelo yo biha leyi hi tshikilelaka leswaku hi va ni vukanganyisi. Hi yona mhaka hi fanele hi khongela eka Xikwembu leswaku xi hi pfuna xi tlhela xi hi seketela. (Vafilipiya 4:6, 7, 13) Hi ku endla tano, hi nga va ni xivindzi xo endla leswinene ni ku tshembeka eka swilo hinkwaswo.
VUYELO BYA KU TSHEMBEKA
Hitoshi loyi ku vulavuriweke ha yena eku sunguleni ka xihloko lexi, u vuyeriwile hikwalaho ka leswi a ri ni ndhuma yo va mutirhi la tshembekaka. Sweswi u tirhela muthori loyi a amukelaka ku tshembeka kakwe. Hitoshi u ri: “Ndzi khensa leswi ndzi koteke ku kuma ntirho lowu ndzi pfumelelaka ku hlayisa ripfalo ra mina ri tshama ri basile.”
Van’wana na vona va kume leswaku sweswo i ntiyiso. Anakanya hi swikombiso swa lava va vuyeriweke hi ku tirhisa milawu leyi kongomisaka ya Bibele ya ku “tikhoma hi ku tshembeka eka swilo hinkwaswo.”
Ripfalo Leri Baseke
“Ndzi tshike xikolo ndzi ri ni malembe ya 13 leswaku ndzi sungula ku tirha ni makhamba. Hikwalaho ka sweswo, 95 wa tiphesente ta muholo wa mina a ndzi wu kuma hikwalaho ka vukanganyisi. Hi ku famba ka nkarhi, ndzi tekiwile naswona mina ni nkatanga hi sungule ku dyondza Bibele ni Timbhoni ta Yehovha. Hi dyondze leswaku Yehovha * Xikwembu u venga swiendlo swa vukanganyisi, kutani hi endle xiboho xo cinca mahanyelo ya hina. Hi 1990, hi nyiketele vutomi bya hina eka Yehovha naswona hi khuvuriwile hi va Timbhoni ta Yehovha.”—Swivuriso 6:16-19.
“Enkarhini lowu hundzeke, yindlu ya mina a yi tele hi nhundzu yo yiviwa, kambe sweswi a ya ha ri kona nhundzu yoleyo; naswona leswi swi endla ndzi va ni ripfalo leri baseke. Loko ndzi ehleketa hi malembe yo tala lawa ndzi ma heteke ndzi nga tshembeki, ndzi khensa Yehovha hikwalaho ka musa lowukulu lowu a ndzi kombeke wona. Vusiku byin’wana ni byin’wana loko ndzi etlela swa ndzi enerisa ku tiva leswaku Yehovha sweswi wa tsaka hi mina.”—Cheryl, wa le Ireland.
“Loko muthori wa mina a kume leswaku ndzi ale ku beriwa mati hi un’wana wa vaxavi va hina lavakulu, u te: ‘Xikwembu xa wena xi ku endle u va munhu wo tshembeka swinene! Hakunene i nkateko ku va na wena laha khampanini ya hina.’ Ku tshembeka eka swilo hinkwaswo swi ndzi pfune leswaku ndzi va ni ripfalo leri baseke emahlweni ka Yehovha Xikwembu. Swi tlhela swi ndzi nyika nkarhi wo pfuna ndyangu wa mina ni van’wana leswaku va endla tano.”—Sonny, wa le Hong Kong.
Ku Rhula Ka Mianakanyo
“Ndzi tirha tanihi mupfuni wa mininjhere ebangi ya matiko hinkwawo. Eka bindzu leri, ku fuwa i swa nkoka ngopfu ku tlula ku tshembeka. Langutelo leri vo tala va nga na rona hi leri, ‘Swi bihe kwihi loko ku nga tshembeki kutsongo ku endla leswaku u fuwa ku tlhela ku antswisa ikhonomi?’ Kambe hikwalaho ko tshembeka, ndzi ni ku rhula ka mianakanyo. Ndzi tiyimisele ku tshama ndzi tshembekile ni ku langutana ni xiyimo xin’wanana ni xin’wana. Vathori va mina va swi tiva leswaku a ndzi nge hembi.”—Tom, wa le United States.
Ku Tixixima
“Munhu loyi a langutelaka vatirhi u ndzi kucetele leswaku ndzi hemba mayelana ni swilo leswi a swi yiviwile entirhweni, kambe ndzi arile. Loko makhamba lama swi yiveke ma kumekile, muthori wa mina u ndzi khensile hileswi ndzi tshembekeke. Ku tshembeka emisaveni leyi nga ni vanhu lava nga tshembekiki swi lava xivindzi. Kambe eku heteleleni, hi nga tshembiwa hi tlhela hi xiximiwa hi van’wana.”—Kaori, wa le Japani.
Hi nga tlhela hi va ni ripfalo leri baseke, ku rhula ka mianakanyo ni ku tixixima—sweswo swi kombisa leswaku ku tshembeka swa vuyerisa hakunene. Xana a wu pfumelelani na swona?
^ ndzim. 18 Yehovha i vito ra Xikwembu hilaha swi kombisiweke hakona eBibeleni.
DYONDZA SWO TALA
Milawu Leyi Tirhaka Eka Vanhu Hinkwavo
—Ku Tshembeka
Loko Raquel a a kokiwe hi xifumbarheriso xexo, a a ta va a ve ni mali yo tala kambe hikuva a nga xi amukelanga u titwe a kume nchumu wa nkoka swinene.
Milawu Ya Xikwembu Yi Hi Pfuna Njhani?
Yesu u hlamusele leswaku ha yini hi lava nkongomiso ni leswaku hi yihi milawu ya Bibele leyi nga ya nkoka.


text:
LESWI HI SWI DYONDZAKA EBIBELENI | YOBO 38-42
Ku Khongelela Van’wana Swi Tsakisa Yehovha
Yehovha a a lava leswaku Yobo a khongelela Elifazi, Bilidadi na Sofara
Yehovha u byele Elifazi, Bilidadi na Sofara leswaku va ya eka Yobo kutani va nyikela gandzelo ro hisiwa
Yobo a a fanele a va khongelela
Endzhaku ka loko Yobo a va khongelerile, u katekisiwile
Yehovha u n’wi katekise swinene Yobo hikwalaho ka ripfumelo ni ku tiyisela kakwe
Yehovha u herise ku xaniseka ka Yobo, a n’wi nyika rihanyo lerinene
Yobo u kume nchavelelo wa xiviri eka vanghana ni maxaka yakwe hikwalaho ka leswi a xanisekeke
Yehovha u endle leswaku Yobo a tlhela a fuwa, a n’wi engetelela kambirhi eka leswi a a lahlekeriwe hi swona
Yobo ni nsati wakwe va tlhele va va ni vana van’wana va khume
Yobo u hanye malembe ya 140 lama engetelekeke naswona u tsakisiwe hi ku vona switukulwana swa mune swa ndyangu wakwe


text:
NHLOKOMHAKA YA XIFUNENGETO | XANA U TA YI AMUKELA NYIKO YA RISIMA LEYI HUMAKA EKA XIKWEMBU?
Xana U Yi Teka Njhani Nyiko Leyi Ya Risima Leyi Humaka Eka Xikwembu?
“Rirhandzu leri Kreste a nga na rona ra hi susumeta . . . U fele hinkwavo leswaku lava va hanyaka va nga ha tihanyeli, kambe va hanyela loyi a va feleke.”
NYIKO leyi ya risima yi fanele yi hi susumetela ku tlangela. Yesu u vulavule hi mhaka leyi, endzhaku ko horisa vavanuna va khume lava a va ri ni nhlokonho, ku nga vuvabyi lebyi a byi nga tshunguleki hi nkarhi wolowo. Un’wana wa vavanuna volavo u tlhelele eka Yesu ivi “a vangamisa Xikwembu hi rito lerikulu.” Yesu u te: “Va basisiwe va ri khume, a swi tano ke? Kutani, xana lavan’wana va kaye va kwihi?” (Luka 17:12-17) Xana hi dyondza yini? Hi dyondza leswaku a hi fanelanga hi rivala swilo leswinene leswi vanhu va hi endlelaka swona!
Nkutsulo i nyiko leyi hambaneke ni tinyiko tin’wana. I nyiko ya risima ku tlula hinkwato. Xana fanele u angula njhani eka nyiko leyi Xikwembu xi ku nyikeke yona?
Tiva Munyiki wa yona. Nkutsulo a wu nge endli leswaku vanhu va kuma vutomi lebyi nga heriki va lo khondla mavoko. Loko Yesu a khongela eka Xikwembu, u te: “Leswi swi vula vutomi lebyi nga heriki, ku nghenisa ka vona vutivi ha wena, Xikwembu xi ri xin’we xa ntiyiso, ni loyi u n’wi rhumeke, Yesu Kreste.” (Yohane 17:3) Loko wo byeriwa leswaku munhu un’wana u ponise vutomi bya wena loko wa ha ri ntsongo, xana a wu nga ta swi tsakela ku tiva swo tala hi munhu wa kona ni leswaku hikwalaho ka yini a ku ponisile? Yehovha Xikwembu loyi a hi nyikeke nyiko leyi ponisaka vutomi, ku nga nkutsulo u lava leswaku u n’wi tiva kahle u tlhela u va ni vuxaka lebyinene na yena. Bibele yi ri: “Tshinelani eka Xikwembu, kutani xi ta tshinela eka n’wina.”—Yakobo 4:8.
Vana ni ripfumelo eka nkutsulo. “Un’wana ni un’wana loyi a kombisaka ripfumelo eka N’wana u ni vutomi lebyi nga heriki.” (Yohane 3:36) Xana swi vula yini ku va ni ripfumelo? Swi vula ku teka goza hikuva swiendlo swa hina hi swona leswi kombisaka leswaku hi ni ripfumelo eka nkutsulo. (Yakobo 2:17) Hi swihi swiendlo swa kona? Nyiko yi va ya wena loko u ti endla u fanelekela ku yi kuma naswona u yi amukela. Hikwalaho u fanele u amukela nkutsulo. Njhani? Tiva u tlhela u hanya hi ndlela leyi Xikwembu xi lavaka leswaku u hanya ha yona. * Khongela eka Yehovha u kombela ku rivaleriwa swidyoho swa wena ni ku va ni ripfalo leri baseke. Tshinela eka Xikwembu u ri karhi u tshemba leswaku nkutsulo wu ta endla leswaku enkarhini lowu taka, vanhu hinkwavo lava kombisaka ripfumelo eka wona, va va ni ku rhula, nsirhelelo ni ku tiphina hi vutomi hilaha ku nga heriki!—Vaheveru 11:1.
Vana kona eXitsundzuxweni xa rifu ra Yesu. Yesu u simeke xiendlakalo lexi a xi ta endliwa lembe ni lembe leswaku ku tsundzukiwa gandzelo rakwe ra nkutsulo. Malunghana ni xiendlakalo xexo, u te: “Tshamani mi ri karhi mi endla leswi leswaku mi ndzi tsundzuka.” (Luka 22:19) Timbhoni ta Yehovha ti ta tsundzuka rifu ra Yesu hi Ravumbirhi, April 11, 2017, endzhaku ka ku pela ka dyambu. Nongonoko wa kona wu ta teka kwalomu ka awara, ku ta hlamuseriwa leswi rifu ra Yesu ri hi pfunaka ha swona ni ndlela leyi ri nga ta hi vuyerisa ha yona sweswi ni le nkarhini lowu taka. N’wexemu, vanhu va kwalomu ka 20 wa timiliyoni va ve kona eXitsundzuxweni. Ha ku rhamba leswaku u va kona loko hi ri karhi hi kombisa leswaku ha yi khensa nyiko ya risima leyi Xikwembu xi hi nyikeke yona.
^ ndzim. 7 Ndlela leyinene yo tiva Xikwembu ni ku tshinela eka xona, i ku dyondza Rito ra xona, ku nga Bibele. Loko u lava ku endla tano, kombela un’wana wa Timbhoni ta Yehovha leswaku a ku pfuna kumbe u nghena eka website ya www.jw.org/ts..
DYONDZA SWO TALA
Nkutsulo I Nyiko Ya Nkoka Leyi Humaka Eka Xikwembu
I yini nkutsulo? Xana wu nga ku vuyerisa hi ndlela yihi?


text:
SWITOLOVETO SWA TIMHAKA TA BIBELE
Mintlango Ya Le Bibeleni
Muxe U Amukela Xiavelo Xo Hlawuleka
Dyondza leswaku Yehovha a nga hi tirhisa njhani hambiloko ku ri ni leswi hi tsandzekaka ku swi endla. Kopa ntlango lowu, ivi u hlaya xitori lexi kutani u xi vona hi mahlo ya mianakanyo.
SWIN'WANA EKA NHLENGELETO LOWU
Titsongahate Loko U Tshinyiwa
U dyondza yini eka ndlela leyi Natani a vulavuleke ha yona na Davhida leswaku a n’wi lulamisa?
Tivonele Eka Ku Navela Loku Nga Riki Kunene
Endla xitoloveto lexi naswona u yi vona hi mahlo ya mianakanyo mhaka leyi ya le Bibeleni ya Davhida na Bati-xeba. Hi tihi tidyondzo leti hi nga ti dyondzaka?
Xikwembu Xi Horise Hezekiya
Hlaya mhaka leyi ya Bibele u vona ndlela leyi u nga antswisaka ha yona ndlela leyi u khongelaka ha yona.


text:
NOVEMBER 27, 2012
KOREA DZONGA
Timbhoni Ta Yehovha Ti Tlangela Malembe Ya 100 eKorea
SEOUL, eKorea—November 2012 i n’hweti yo hlawuleka eka Timbhoni ta Yehovha leti tlulaka 100 000 eKorea Dzonga tanihi leswi ti tlangelaka malembe ya 100 ti ri kona etikweni. Timbhoni ti tlangela malembe lawa ya dzana hi ku hlanganyela eka tsima ra tiko hinkwaro ro nyika vanhu xibukwana xo tlangela ku hlanganisa ka tona malembe. Xibukwana xexo xa matluka ya mune lexi nga ni mivalavala xi katsakanya matimu ya Timbhoni ta Yehovha eKorea Dzonga swin’we ni mintirho ya tona ya sweswinyana etikweni.
Hi 1912, vayimeri va Timbhoni ta Yehovha va sungule ntirho wa vona wo dyondzisa vanhu Bibele eKorea. Ku fikela namuntlha, Timbhoni ti gandlise Tibibele ta Xikorea leti lavaka ku ringana 700 000 naswona vhiki ni vhiki ti fambisa tidyondzo to tlula 70 000 ta mahala ta le kaya ta Bibele. Emavandlheni lama tlulaka 1 300 etikweni, Timbhoni ti khoma minhlangano yo dyondzisa Bibele leyi vanhu hinkwavo va amukelekeke ku ya eka yona. Nakambe i khale ti khoma mintsombano ya lembe ni lembe eKorea, leyi wo sungula wa kona wu khomiweke hi 1954. Minongonoko leyi a yi khomiwi hi Xikorea ntsena kambe ni hi Ririmi ra Mavoko ra Korea kusukela hi 1997. Hi 2009, Timbhoni ta Yehovha ti khome ntsombano wa matiko eSeoul laha a ku ri ni vanhu va 58 000, ku katsa ni vaendzi lava tlulaka 6 500 lava humaka ematikweni ya 11. Rhavi ra Timbhoni eSeoul ri simekiwe hi 1953.
Dae-il Hong, muvulavuleri wa Timbhoni ta Yehovha eKorea, u te: “Hi tlangela malembe ya 100 yo tirhela vaakelani va hina.” U tlhele a ku: “Hi tshemba leswaku ku tirhisa milawu ya Bibele swi endla leswaku vukati byi tiya, mindyangu yi tsaka ni ku tiyisa minganga. Hi swi langutele hi mahlo-ngati ku hambeta hi tirhela tiko malembe yo tala lama taka.”
Media Contacts:
J. R. Brown, Office of Public Information, tel. +1 718 560 5000
Republic of Korea: Dae-il Hong, tel. +82 10 3951 0835


text:
Hlawula Swilo Leswi Nga Swa Nkoka
“Minkarhi hinkwayo a ndzi tshama ndzi karhele hileswi a ndzi ehleketa hi ndlela yo ringanisela loko swi ta emhakeni ya ntirho wa mina wo tihanyisa, ku kurisa vana, xiyimiso xa hina xa vugandzeri, mintirho ya le kaya swin’we ni ku wisa.”—YOKO WA LE JAPANI.
Ntlhontlho.
Miranda, manana wa swifanyetana swimbirhi, u ri: “Ntlhontlho lowukulu lowu ndzi langutanaka na wona i ku va manana loyi a tirhaka, loyi a nga ni vutihlamuleri byo khathalela ndyangu hi tlhelo ra nyama, hi tlhelo ra mintlhaveko ni hi tlhelo ra moya handle ko pfuniwa hi nuna wa mina.”
Swiringanyeto.
Hlawula swilo leswi nga swa nkoka swinene eka wena ni le ka vana va wena ivi u swi rhangisa endyangwini wa wena.
U nga pfumeleli nchumu wun’wana wu ku cincisa swilo leswi u swi rhangisaka endyangwini wa wena naswona dyondza ku tirhisa nkarhi ni mali hi ndlela leyinene. Hi xikombiso: Rihanyo ra vana va wena i ra nkoka kutani tirhisa mali leyi u yi dzukeleke nyuku leswaku u va xavela swakudya leswi nga ni rihanyo. Sweswo swa antswa ku tlula ku hakela mali yo tala eswibedlhele hileswi vana va wena va vabyaka hikwalaho ko dya swakudya leswi nga riki na rihanyo. Swi tsale ehansi swilo leswi u lavaka ku swi xava u nga si ya exitolo. Sweswo swi ta ku pfuna leswaku u nga tlangisi mali hi ku xava swilo leswi a wu nga hlelanga ku swi xava. Roberto, loyi a tshamaka eUnited States ni vana vakwe va mune, u ri: “Ndzi rhandza ku sweka. Kambe ndzi dyondze ku xava swilo swa nkoka leswi a hi ta swi tirhisa siku ni siku.”
Cukumeta swilo leswi u nga swi tirhisiki swo tanihi tibuku, swiambalo ni swingolongondzwana. Manana un’wana loyi a nga yexe u tsale a ku: “Nhundzu yo tala swinene yi vangelana ntshikilelo. Loko u ya u va ni swilo swo tala swinene, u ta va ni swilo swo tala leswi u faneleke u swi basisa, u swi lunghisa ni ku swi khathalela. Goza ra nkoka ro olovisa vutomi bya wena i ku hunguta nhundzu ya wena.”
Tirhisa mali leyi u yi dzukeleke nyuku leswaku u xava swakudya leswi nga ni rihanyo. Sweswo swa antswa ku tlula ku hakela mali yo tala eswibedlhele
Dyondzisa vana va wena ku paka swilo swa vona madyambu man’wana ni man’wana. U nga pfumeli leswaku kaya ra wena ri va ndhawu leyi nga hlelekangiki. Sweswo swi ta va dyondzisa ku va ni vutihlamuleri byo basisa kamara ra vona ku katsa ni muti hinkwawo. Entiyisweni, vana va wena swi ta va olovela ku ku yingisa loko u va vekela xikombiso lexinene.
Hambileswi u nga ha vaka u khomekile swinene, u fanele u tinyika nkarhi wo tala hilaha u nga kotaka hakona wo tshama ni vana va wena. Vana va wena va lava leswaku u tinyika nkarhi wo tshama na vona ni ku va komba leswaku wa va rhandza.—Deteronoma 6:7.
Loko swi koteka dyanani swin’we tanihi ndyangu kan’we hi siku naswona endlani leswaku nkarhi wolowo wu va lowu tsakisaka. Colette, loyi a nga ni vana vanharhu, u ri: “Hi pfumelelane hileswaku nkarhi wo lalela loko hinkwerhu hi helerile ekaya, hi ta phofulelana ta le mbilwini ni ku bula hi timhaka ta moya. Ninamuntlha nkarhi wolowo wa ha ri wa nkoka swinene endyangwini wa mina.”


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 105:1-45
105 Nkhensani Yehovha, vitanani vito rakwe,+Tivisani vanhu ndlela leyi a tirhisanaka na vona ha yona.+2 N’wi yimbeleleleni, n’wi yimbeleleleni miloti,+Ehleketisisani hi mintirho yakwe hinkwayo yo hlamarisa.+3 Tibumeni hi vito rakwe ro kwetsima.+Timbilu ta lava va lavaka Yehovha a ti tsake.+4 Lavisisani Yehovha ni ntamu wakwe.+Lavani xikandza xakwe nkarhi hinkwawo.+5 Tsundzukani mintirho yakwe yo hlamarisa leyi a yi endleke,+Masingita yakwe ni swiboho swa vuavanyisi swa nomu wakwe,+6 N’wina mbewu ya Abrahama nandza wakwe,+N’wina vana va Yakobe, vahlawuriwa vakwe.+7 I Yehovha Xikwembu+ xa hina.Swiboho swakwe swa vuavanyisi swi le misaveni hinkwayo.+8 U tsundzuke ntwanano wakwe hilaha ku nga riki na makumu,+Rito leri a ri leriseke, eka switukulwana swa gidi,+9 Ntwanano lowu a wu endleke na Abrahama,+Ni rito rakwe ro hlambanya eka Isaka,+10 Ni rito leri a ri vekeke ri va xileriso eka Yakobe,Ri va ntwanano lowu tshamaka hilaha ku nga heriki ni le ka Israyele,+11 A ku: “Ndzi ta mi nyika tiko ra Kanana+Ri va xiavelo xa ndzhaka+ ya n’wina.”12 Va kume xitshembiso lexi loko va ha ri nhlayo leyitsongo,+Ina, loko va ha ri vatsongo, naswona va ri valuveri eka rona.+13 A va tshamela ku famba va suka etikweni rin’wana ku ya etikweni rin’wana,+Ku suka emfun’weni wun’wana va ya eka vanhu van’wana.+14 A nga va pfumelelanga vanhu van’wana leswaku va va dyelela,+Kambe u tshinye tihosi hikwalaho ka vona,+15 A ku: “N’wina mi nga tshuki mi va khumba vatotiwa va mina,+Naswona mi nga endli nchumu xo biha eka vaprofeta va mina.”+16 Kutani a vitana ndlala yi ta etikweni;+A tshova nhonga yin’wana ni yin’wana leyi a ku tlhomiwe+ swinkwa leswi nga ni xivumbeko xa xingwavila eka yona.17 A rhumela munhu emahlweni ka vonaLa xavisiweke a va hlonga, ku nga Yosefa.+18 Va xanise milenge yakwe hi tinsimbi,+Moya-xiviri wakwe wu nghene etinsimbini;+19 Ku fikela loko rito rakwe ri fika,+Rito ra Yehovha ri n’wi endle a va munhu la tengeke.+20 Hosi yi rhuma leswaku a ntshunxiwa,+Mufumi wa vanhu, leswaku yi n’wi ntshunxa.21 Yi n’wi veka a va mulawuri endyangwini wa yona+Naswona a fuma swilo swa yona hinkwaswo,+22 Leswaku a boha tihosana hi ku rhandza ka moya-xiviri wakwe+Ni ku va dyondzisa vutlhari vanhu vakwe lava kuleke.+23 Kutani Israyele a fika aEgipta,+Yakobe a va muluveri etikweni ra Hamu.+24 A tshamela ku endla leswaku vanhu vakwe va tswalana swinene,+Hakatsongo-tsongo a va endla va va ni matimba ngopfu ku tlula swirha swa vona.+25 A endla leswaku mbilu ya vona yi cinca yi venga vanhu vakwe,+Va va ni mano ku lwa ni malandza yakwe.+26 A rhumela Muxe nandza wakwe,+Aroni loyi a a n’wi hlawurile.+27 Va veka timhaka ta swikombiso+ swakwe exikarhi ka vona,Ni masingita etikweni ra Hamu.+28 A rhumela munyama kutani wu endla leswaku ku va munyama;+A va xandzukanga emaritweni yakwe.+29 A hundzula mati ya vona ma va ngati,+A dlaya tinhlampfi ta vona.+30 Tiko ra vona ri tala machela,+Emakamareni ya le mpfungwe ya tihosi ta vona.31 U vule leswaku mabawa ma nghena,+Tinyonyori etindhawini ta vona hinkwato.+32 A endla leswaku timpfula ta vona ku va xihangu,+Langavi ra ndzilo etikweni ra vona.+33 Kutani a ba mirhi ya vona ya vhinya ni minkuwa ya vonaNi ku tshova mirhi leyi nga endhawini ya vona.+34 U vule leswaku tinjiya ti nghena,+Ni mixaka ya tinjiya, leyi nga hlayekiki.+35 Kutani ti dya swimila hinkwaswo etikweni ra vona;+Ti tlhela ti dya mihandzu ya misava ya vona.36 Kutani a dlayetela mativula hinkwawo etikweni ra vona,+Masungulo ya matimba ya vona hinkwavo ya ku tswala.+37 Kutani a va humesa va ri ni silivhere ni nsuku;+Naswona a a nga ri kona la khunguvanyekaka etinyimbeni ta vona.38 Egipta ri tsaka loko va huma,Hikuva a va va chava ngopfu.+39 A andlala papa ri va xiavanyiso,+Ni ndzilo wu va voningela nivusiku.+40 Va komberile, kutani a va tisela switsatsatsa,+A hambeta a va xurhisa hi xinkwa lexi humaka etilweni.+41 A pfula ribye, kutani mati ma khuluka;+Ma khuluka tanihi hi nambu etindhawini leti nga riki na mati.+42 Hikuva u tsundzuke rito rakwe ro kwetsima eka Abrahama nandza wakwe.+43 Kutani a humesa vanhu vakwe hi ku khana,+Vahlawuriwa vakwe hi ku huwelela ka ku tsaka.+44 Hakatsongo-tsongo a va nyika tiko ra vanhu va matiko,+Kutani va hambeta va teka mpindzulo wa ku tikarhata hi matimba wa vanhu va matiko,+45 Leswaku va ta hlayisa swileriso+ swakweNi ku hlayisa milawu+ yakwe.Dzunisani Yah!+


text:
1Vafarisi ni vabhali va to ta kwakwe, va ta mu duka, va txi mu kombela ti to e va kombisa txidiwukiso txa kuta ngu zumani. 2Aniko ene a txi va xamula, a to khene kwawe: “Mbimo yi di swako, mi khanu: ‘Di na txa kwati, nguko nzuma yi bhilivite nga mndilo.’ 3Ni mixo, mi khanu: ‘Nyamsi ku na va ni diphuho, nguko nzumani ku ni madhuvi.’ Ma ti ziva tatinene kutxhamusela khohe ya nzuma, se mi sindwa ngu txani kuziva sikombiso sa timbimo kani? 4Lixaka la tshofu ni la ku ambi thembeka ka Txizimu li kombela sidiwukiso, aniko kha li na mbi ningwa tximwane txidiwukiso, hahanze ka txikombiso txa mprofeti Jona.” Se a to va leka e ti tsulela. 5Mbimo yi vagondiswa vakwe va nga txhatuka digova, va to wona ti to va divate mapawu. 6Jesu a to va gela a txi khene: “Tulani maso, mi txi ti wonela ka mtshumbelo wa vafarisi ni wa vasadhusi.” 7Se vona ve kombisana va txi khona: “Mwendo ngu kuwa hi nga mbi teka mapawu.” 8Kambe Jesu, ngukuva a di ti zivile totshe, a to khene kwawe: “Vathu va kukholwa ka kudotho! Nji txani mi txi wombawombisana mi txi khanu: Ngu kuwa mi nga mbi teka mapawu? 9Kasi kha mi nzi ku ti pfisisa, hambi kualakanya ta mtxhanu wa mapawu, awa ma nga khurisa mtxhanu wa magumi a mazana a vavamna, ni ti to nzirundu singani mi nga tata ngu si, si nga sala, kani? 10Ina kha mi alakanyi kambe mtxhanu wa mapawu ni mambidi, ma nga khurisa mune wa magumi a mazana a vavamna, ni ti to nzirundu singani mi nga tata ngu siya si nga sala kani? 11Kha mi ti mani ngu txani ti to kha ni wombawombi ngu mapawu, aku ni nga khani: ‘Ti woneleni ka mtshumbelo wa vafarisi ni wa vasadhusi,’ kani?” 12Ngu kona va nga ti mana ti to Jesu a sa womba ti to ve ti wonela ka mtshumbelo wa mapawu, aniko ka tigondo ta vafarisi ni vasadhusi. 13Kutingako Jesu a di hokile ditikoni ka Kezareya ka Filipi, a to wotisa vagondiswa vakwe a txi khene: “Kasi vathu va womba ku i mani Mwanana wa Mthu kani?” 14Se vona va to angula va txi khona: “Vamwane va khona i Johane Mubhabhatisi, vamwane va khona i Elija, vamwane va khona i Jeremiya mwendo mmweyo wa vaprofeti.” 15Ene a to va wotisa a txi khene: “Se anu-ko, mi womba ku ngani mani kani?” 16Simoni Pedro a to angula a txi khene: “Awe u Mesiya Mwanana wa Txizimu txi txi hanyako.” 17Jesu a to mu xamula a txi khene: “U katekile, Simoni, mwanana wa Jona, nguko hi nga mthu wa ha mafuni a nga ku kombekisa eto, aniko i Tate wangu a ku nzumani. 18Ngu toneto, nani na ku gela, ni khani: Awe u Pedro, se txitimwi ka dirigwi diya, ni na aka Dibanza dangu, ani mtamo wa lifo kha wu na mbi di xula. 19Ni na ku ninga tikhiya ta Mfumo wa nzumani; txihi ni txihi u no txi sunga ha mafuni txi na sungwa ni nzumani, ani txihi ni txihi u no txi thukunyula ha mafuni txi na thukunyulwa ni nzumani.” 20Ngu msana a to laya vagondiswa ti to va si geli mthu ni wammweyo ta ku ene i Mesiya. 21Kukhukhela ka donedo ditshiku, Jesu a to khata kukomba vagondiswa vakwe ti to a fanete kutsula Jerusalema e ya xaniswa ngutu ngu madhota ni vabhali ni vaphaxeli va hombe, ni ti to a na dawa, se ngu msana a na tshumela e wuka ka vakufa ngu ditshiku da wuraru. 22Pedro a to mu dhana ngu phuho e khata ku mu kawuka, a txi khene: “Txizimu txi na ku hulukise keto, Mkoma! Eto txima kha ti na mbi maheka kwako.” 23Aniko ene a to tshembereka a txi khene ka Pedro: “Khukha hawa, Sathanewe! Awe u txikhuvekiso kwangu, nguko khu pimisi ta Txizimu, kambe u pimisa ta vathu, dwe.” 24Se konaho, Jesu a to gela vagondiswa vakwe a txi khene: “Ngako mthu a txi lava ku ni londisa, a na ti leke apune, e pakata txihambano txakwe, a txi ni londisa ngu msana. 25Awule a randako kuveketa wutomi wakwe a na wu mwalata, aniko awule a mwalatako wutomi wakwe ngu mhaka yangu, a na wu mana. 26Kha ditshuri, ti siza txani mthu kumana dotshe ditiko, na ngu msana a txi mwalalelwa ngu wutomi wakwe kani? Mwendo nji txani mthu a no si kota kutekisa ngu txona wutomi wakwe? 27Nguko Mwanana wa Mthu a na ta ni wudhumo wa Tate wakwe, kumweko ni tingelozi takwe, se a na ta hakhela mmwane ni mmwane kota nga ti a nga hanyisa tona. 28Kha ditshuri ni khani kwanu: Hagari ka va va ku ho hawa, va ho vamwane va no mbi fa, va sa thanga ngu kuwona kuta ka Mwanana wa Mthu Mfumoni kwakwe.”
Copyright
Learn More


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Esaya 47:1-15
47 Rhelela u tshama ehansi entshurini,+ Wena nhwanya wa Babilona la nga tivangiki wanuna.+ Tshama ehansi emisaveni laha ku nga riki na xiluvelo,+ Wena nhwanyana wa Vakalidiya.+ Hikuva a swi nge he endleki leswaku vanhu va ku vitana lowo olova ni la tisasekiseke.+2 Teka ribye+ u sila mapa. Funungula nturhu+ wa wena. Hluvula nguvu yo leha.+ Funungula nenge.+ Pela milambu.3 U fanele u funungula vuhava bya wena.+ Ni ndzhukano wa wena wu fanele wu voniwa.+ Ndzi ta rihisela+ naswona a ndzi nge hlanganisi munhu hi musa.4 “Ku ni Loyi a hi kutsulaka.+ Vito ra yena i Yehovha wa mavuthu,+ Mukwetsimi wa Israyele.”+5 Tshama ehansi u miyela,+ u ta emunyameni,+ Wena nhwanyana wa Vakalidiya;+ hikuva a swi nge he endleki leswaku vanhu va ku vitana Hosikati+ ya Mimfumo.+6 Vanhu va mina ndzi va hlundzukerile.+ Ndzi nyamise ndzhaka ya mina,+ naswona ndzi va nyikele evokweni ra wena.+ A wu va kombanga tintswalo.+ U endle joko ra wena ri tika ngopfu ehenhla ka wanuna la dyuhaleke.+7 U hambete u ku: “Ndzi ta va Hosikati+ hilaha ku nga riki na makumu, hi masiku.” A wu swi nghenisanga embilwini ya wena swilo leswi; a wu ma tsundzukanga makumu ya mhaka.+8 Sweswi twana leswi, wena wansati la nyikiweke ntsako, la tshameke eku sirhelelekeni,+ loyi a tibyelaka embilwini a ku: “Hi mina, a ku na un’wana.+ A ndzi nge tshami ndzi ri noni, naswona a ndzi nge lahlekeriwi hi vana.”+9 Kambe swilo leswi swimbirhi swi ta ta eka wena hi xitshuketa, hi siku rin’we:+ ku lahlekeriwa hi vana ni ku va noni. Swi ta ta eka wena hi mpimo lowu heleleke,+ hikwalaho ka ku tala ka vungoma bya wena, hi matimba ya vuloyi bya wena—hilaha ku tlurisaka.+10 U hambete u tshemba vubihi bya wena.+ U te: “A nga kona la ndzi vonaka.”+ Vutlhari bya wena ni vutivi bya wena+—hi swona leswi ku hambukiseke; u tshamela ku tibyela embilwini u ku: “Hi mina, a ku na un’wana.”11 Kutani u fanele u weriwa hi khombo; a wu nge swi koti ku ri herisa hi hlori. Maxangu ma ta ku wela;+ a wu nge swi koti ku ma sivela. Naswona hi xitshuketa+ u ta teriwa hi ndzoviso lowu u nga wu tolovelangiki.12 Sweswi yima u nga fambi, ni vuloyi bya wena ni hi ku tala ka vungoma bya wena,+ leswi u swi tirheleke hi matimba ku sukela evuntshweni; kumbexana leswaku u kota ku pfuneka, kumbexana leswaku u chavisa vanhu.13 U hetiwe matimba hi vatsundzuxi va wena vo tala. A va yime sweswi, va ku ponisa, lava gandzelaka matilo, lava langutaka tinyeleti,+ lava nyikaka vutivi hi ku thwasa ka n’weti malunghana ni swilo leswi nga ta ku wela.14 Waswivo! Va fana ni mahlanga.+ Kunene ndzilo wu ta va hisa.+ A va nge wu kutsuli moya-xiviri+ wa vona ematimbeni ya langavi.+ Makala a ma nge pfurhi laha vanhu va nga ta tinyawuxa kona, kumbe ku voninga ka ndzilo lowu nga orhiwaka.15 Kunene va ta va tano eka wena, lava u tirheke na vona hi matimba+ ku sukela evuntshweni. Entiyisweni va ta tsendzeleka, un’wana ni un’wana exifundzheni xa yena. A nge vi kona la nga ta ku ponisa.+


text:
TIDYONDZO TA MINA TA BIBELE
Tidyondzo Ta Mina Ta Bibele
Ngalava Ya Nowa
Tidyondzo leti ta Bibele ti endleriwe vana va malembe manharhu ku ya ehansi. Kopa dyondzo leyi leswaku u yi hlaya ni n’wana wa wena.
SWIN'WANA EKA NHLENGELETO LOWU
Ndza Vona!
Tirhisa dyondzo leyi ya Bibele ku dyondzisa n’wana wa wena hi rin’wana ra masingita ya Yesu lama dumeke.
Daniyele A A Khongela!
Pfunani n’wana wa n’wina a vona nkoka wo khongela eka Xikwembu siku ni siku.
Lwandle Ro Tshwuka Ri Pfuleka!
Dyondzo leyi ya Bibele yi nga ku pfuna leswaku u dyondzisa n’wana wa wena malunghana ni Vaisrayele loko va pela Lwandle ro Tshwuka.


text:
U Khomelele Eka Leswi A Pfumelaka Eka Swona
Loko Song Hee a ri ni malembe ya 11, mana wakwe u xiye leswaku nhlana wakwe wu govekilenyana. Dokodela u kume leswaku u ni vuvabyi bya ku lamala ka longo (scoliosis). Xiyimo xa Song Hee xi nyanyile lerova a a fanele a endliwa vuhandzuri. Kambe Song Hee a a nga pfumeli ku pomperiwa ngati. Un’wana wa vatsari va “Xalamuka!,” u burisane na yena hi mhaka leyi.
Xana loko u kamberiwile ro sungula, madokodela ma swi kotile ku ku pfuna?
Ku hundze kwalomu ka malembe manharhu ndzi ri karhi ndzi kamberiwa hi madokodela mambirhi kambe ku lamala ka longo ra mina a ku ya ku nyanya. Xiyimo a xi tika swinene lerova longo ra mina a ri sungula ku tshikilela mbilu ni mahahu ndzi nga ha hefemuli kahle. A swi boha leswaku ndzi endliwa vuhandzuri.
Xana u pfumerile ku endliwa vuhandzuri?
Ina. Kambe ndzi byeriwe leswaku vuhandzuri lebyi byi ta tika swinene. Hi nkarhi wolowo, longo ra mina a ri goveke 116 wa tidigri, naswona sweswo swi komba leswaku se a ri vaviseke ngopfu. Emhakeni leyi, ku endliwa vuhandzuri a swi ta ndzi tikela swinene. Hikwalaho ka ripfumelo ra mina leri sekeriweke eBibeleni, a ndzi nga ta pfumela ku pomperiwa ngati. *
Xana u swi kotile ku kuma dokodela loyi a a ta ku endla vuhandzuri?
Mina ni mana wa mina hi kume dokodela loyi a byi tivaka ngopfu vuvabyi lebyi laha hi tshamaka kona eFlorida, U.S.A. Kambe loko ndzi n’wi byela leswaku a ndzi nge pfumeli ku pomperiwa ngati, u vule leswaku a ku na dokodela loyi a nga ndzi endlaka vuhandzuri handle ko pompela ngati. Lexi twisaka ku vava hileswaku u ndzi byele leswaku handle ka vuhandzuri lebyi, swi nga endleka ndzi nga hanyi ku ya fika eka malembe ya 20. A ndzi ri ni malembe 14 hi nkarhi wolowo.
Xana u n’wi hlamuserile leswaku ha yini u nga pfumeli ku pomperiwa ngati?
Ina. Ndzi n’wi byerile leswaku leswi ndzi pfumelaka eka swona swi huma eBibeleni naswona yi vula leswaku eka Xikwembu ngati ya kwetsima ku nga khathariseki leswaku i ya munhu kumbe xiharhi. * Eka Muisrayele nxupulo wa ku dya ngati a ku ri rifu. * Ndzi tlhele ndzi n’wi komba tsalwa ra Mintirho 15:19, 20. Tsalwa leri hi ku komisa ri lerisa Vakreste ri ku: “Papalatani . . . ngati.” Leswi swi vula leswaku ngati a yi fanelanga yi pomperiwa emirini wa munhu hi ndlela yihi kumbe yihi.
Dokodela u te yini?
U ye mahlweni a vula leswaku ndzi fanele ndzi pomperiwa ngati. Lexi ndzi hlamariseke hileswaku xibedlhele xi vule leswaku loko ndzo pfumela ku cheriwa ngati, a va nge ndzi hakerisi ku endla vuhandzuri.
Swoleswo a swi twala ku ri mhaka ya kahle! Xana mi endle yini?
Hambileswi a swi tikomba ku nga ri na dokodela loyi a lavaka ku ndzi endla vuhandzuri handle ko ndzi pompela ngati, mina na manana hi khomelele swi tiya eka leswi hi pfumelaka swona. Xiyimo xi ye xi nyanya swinene. Hi ku ya hi nawu a ndza ha ri n’wana. Hikokwalaho ka leswi xiyimo xa mina a xi ya xi tika, mhaka ya mina yi yisiwe ehubyeni. Lexi tsakisaka hileswaku gqweta ra muganga wa Florida ri hi nyike masiku ya 30 leswaku hi kuma dokodela loyi a nga ta pfumela ku ndzi pfuna handle ko tirhisa ngati.
Xana mi n’wi kumile?
Ina. Komiti yo Vulavurisana ni Swibedlhele ya Timbhoni ta Yehovha ya laha hi tshamaka kona, yi vulavurisane ni dokodela wa le New York loyi a nga ni vutivi hi vuvabyi bya mina naswona u vule leswaku swi nga koteka kutani a a lava ku ndzi vona. Xisweswo hi swi kotile ku kuma dokodela masiku ya 30 ma nga si hela. *
Xana vuhandzuri byi fambe njhani?
Byi fambe kahle swinene. Dokodela Robert M. Bernstein u vekele swinsimbana leswi govekaka hi ku olova leswaku swi tiyisa longo ra mina. U ndzi endle vuhandzuri lebyi hi swiyenge swimbirhi leswi a swi hambane hi mavhiki mambirhi.
Ha yini byi endliwe hi swiyenge swimbirhi?
A endlela leswaku loko eka vuhandzuri byo sungula ndzo tshuka ndzi hume ngati yo tala, miri wa mina a wu ta kuma nkarhi lowu eneleke wo vuyetela tisele to tshuka ta ngati, a nga si endla xiyenge xa vumbirhi xa vuhandzuri. Eka vuhandzuri lebyi habyimbirhi, a ndzi humanga ngati yo tala naswona ndza wu khensa swinene ntlawa wa madokodela hikwalaho ka ntirho wa wona lowunene, ku tiyimisela ni vutshila lebyi wu nga na byona. Ndzi hatle ndzi hlakarhela, ku nga ri na swiphiqo leswi talaka ku va kona loko munhu a pomperiwe ngati. *
Xana dokodela u titwe njhani hi vuhandzuri bya wena?
A a tsakile swinene! U te: “Mhaka ya vutshunguri a hi ku endla vuhandzuri ntsena.” U tlhela a vula leswaku madokodela ma fanele ma swi tekela enhlokweni leswi vavabyi va vona va swi lavaka ku katsa ni leswi va pfumelaka eka swona. Vanhu vo tala handle ka Timbhoni ta Yehovha, va swi tsakela sweswo.
^ ndzim. 7 Mana wa Song Hee i Mbhoni ya Yehovha. Song Hee u pfumela eka leswi mana wakwe a pfumelaka eka swona naswona u khuvuriwe hi 2012 a ri ni malembe ya 16.
^ ndzim. 17 Komiti yo Vulavurisana ni Swibedlhele yi pfuna vavabyi lava nga Timbhoni leswaku va kuma dokodela la nga ta va tshungula handle pomperiwa ngati.
^ ndzim. 21 Eka xihloko xin’wana lexi vulavulaka hi khombo ra ku pomperiwa ka ngati, ndzawulo leyi vuriwaka Clinical Excellence Commission, eNew South Wales (Australia) Health, yi ri: “Loko munhu a pomperiwa ngati, ku va ku nghenisiwa nchumu lowu hanyaka emirini wakwe. Hi ntumbuluko miri wa munhu wu tala ku humesa nchumu wun’wana ni wun’wana lowu nga humiki eka wona. Xisweswo i swa nkoka ku va ni vuxiyaxiya loko swi ta emhakeni leyi.”
Madokodela ma fanele ma swi tekela enhlokweni leswi vavabyi va vona va swi lavaka
DYONDZA SWO TALA
Ku Ala Ku Pomperiwa Ngati Swi Pfuna Vavabyi Lava Nga Timbhoni Leswaku Va Hlatla Va Hlakarhela
Swiviko swi kombisa leswaku vavabyi lava alaka ku pomperiwa ngati va tala ku pona ni ku tshama nkarhi wutsongo exibedlhele.


text:
Loko Mpatswa Wu Rhandzana, Xana Swi Lulamile Ku Va Wu Tshama Swin’we Wu Nga Tekananga?
Nhlamulo ya Bibele
Bibele yi vula hi ku kongoma leswaku “
Xikwembu xi ta avanyisa timbhisa ni vaoswi.” (Vaheveru 13:4) Rito ra Xigriki leri vulaka ‘vumbhisa,’ por·nei′a, ri katsa ku hlanganyela timhaka ta masangu mi nga tekananga. Hikwalaho, swi ta va swi hoxile emahlweni ka Xikwembu ku va mpatswa lowu nga tekanangiki wu tshama swin’we hambiloko wu tiyimisele ku tekana hi ku famba ka nkarhi.
Ku vuriwa yini loko mpatswa wu rhandzana swinene? Xikwembu xi lava leswaku wu tekana wu nga si hlanganyela timhaka ta masangu. Xikwembu hi xona xi hi vumbeke hi ri ni rirhandzu. Mfanelo ya Xikwembu leyikulu i rirhandzu. (1 Yohane 4:8) Xisweswo, xi ni xivangelo lexi twalaka xo vula leswaku vatekani hi vona ntsena lava faneleke va hlanganyela timhaka ta masangu.
DYONDZA SWO TALA
Titshege Hi Xikwembu Leswaku U Va Ni Vukati Lebyi Tsakisaka
Ku tirhisa swivutiso swimbirhi swo olova swi nga ku pfuna leswaku u antswisa vukati bya wena.